DA Den Europæiske Unions Tidende C 14/1

Syvende årsrapport vedrørende gennemførelsen af Rådets fælles aktion af 12. juli 2002 om Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben (2002/589/FUSP)

2010/C 14/01

INDLEDNING

Som led i forfølgelsen af den fælles aktions målsætninger spillede EU og dets medlemsstater i 2007 fortsat en aktiv rolle i alle regionale og internationale fora. Under mødet i 1. Komité under FN's 62. Generalforsamling var alle EU's medlemsstater medforslagsstillere til resolutionen om bistand til stater til begrænsning af ulovlig handel med håndvåben og lette våben (SALW), der var forelagt af Mali/Ecowas, og som blev vedtaget ved konsensus. Også resolutionen om alle former for ulovlig handel med håndvåben og lette våben, der var forelagt af Colombia, var 17 EU-medlemsstater medforslagsstillere til, og den støttedes af alle medlemsstaterne.

EU ydede fortsat bistand til tredjelande til bekæmpelse af den destabiliserende ophobning af SALW ved gennemførelsen af flere fælles aktioner og gennem projekter, som blev støttet af EU-medlemsstaterne på nationalt plan.

Inden for rammerne af sin samarbejds- og udviklingspolitik spillede Europa-Kommissionen fortsat en væsentlig rolle ved gennemførelsen af EU-strategien for håndvåben og lette våben. I 2007 fortsatte EU sine aktiviteter på området SALW gennem sine geografiske instrumenter (hvoraf det mest fremtrædende er Den Europæiske Udviklingsfond) og sine tematiske instrumenter.

Det Europæiske Råd vedtog den 15. og 16. december 2005 en EU-strategi for bekæmpelse af ulovlig ophobning af og handel med håndvåben og lette våben samt ammunition hertil. I dette dokument fremhæves behovet for sammenhæng mellem EU's sikkerheds- og udviklingspolitikker, samtidig med at der sikres fuld udnyttelse af EU's midler på multilateralt og regionalt plan, dels inden for Den Europæiske Union, dels i dens eksterne forbindelser. Strategien tjener som politisk rettesnor for EU's aktiviteter på området via de forskellige instrumenter, der er til rådighed, og for dets medlemsstater.

Denne rapport falder i fire dele:

— Del I omhandler medlemsstaternes indsats for at løse problemerne i forbindelse med håndvåben og lette våben (SALW).

— Del II omhandler de internationale gennemførelsesbestræbelser.

— Del III beskæftiger sig med deltagelsen i internationale organisationers arbejde og regionale ordninger på området konventionelle våben, særlig håndvåben og lette våben.

— Del IV indeholder andre bemærkninger og nyttige oplysninger.

Denne rapport omfatter Rådets fælles aktion 2002/589/FUSP og EU-programmet til forebyggelse og bekæmpelse af ulovlig handel med konventionelle våben, som Rådet vedtog den 26. juni 1997. Den er koncentreret omkring aktiviteter i 2007.

I. NATIONALE GENNEMFØRELSESBESTRÆBELSER I 2007

I.A. Samarbejde, samordning og udveksling af oplysninger mellem administrative og retshåndhævende myndigheder

Dette er EU-medlemsstaternes hidtidige bidrag vedrørende deres nationale bestræbelser på at forbedre samarbejdet mellem de administrative og retshåndhævende myndigheder i 2007.

ØSTRIG

Østrig har yderligere fremmet samarbejde, samordning og udveksling af oplysninger mellem administrative og retshåndhævende myndigheder. I 2007 blev der afholdt tværministerielle møder mellem Ministeriet for Europæiske og Internationale Spørgsmål, Indenrigsministeriet, Økonomi- og Arbejdsministeriet og Forsvarsministeriet.

Våbeneksportkontrollen er blevet kraftigt forbedret gennem loven om udenrigshandel fra 2005 og den derpå følgende udenrigshandelsforordning fra 2006. Denne gennemførelseslovgivning bringer udstedelsen af tilladelser i overensstemmelse med de relevante bestemmelser i EU's adfærdskodeks for våbeneksport og gør det obligatorisk for østrigske våbenhandlere at have en licens. Den harmoniserer desuden definitionerne af våbenmæglervirksomhed og våbenmæglere med Rådets fælles holdning 2003/468/FUSP om kontrol med våbenmæglervirksomhed.

Den østrigske forordning om krigsmateriel og Økonomi- og Arbejdsministeriets liste over andet militærudstyr end krigsmateriel svarer til EU's fælles liste over militært udstyr. I henhold til den nye lov om udenrigshandel er produkterne på EU's fælles liste over militært udstyr omfattet af et krav om tilladelse ved eksport, transit og mæglervirksomhed. Handel inden for Fællesskabet med varer, der er opført på EU's fælles liste over militært udstyr, er — med visse undtagelser — omfattet af en overvågningsprocedure. Teknisk bistand i forbindelse med udvikling, fremstilling, håndtering, drift, vedligeholdelse eller anden servicering, oplagring, afprøvning eller spredning af konventionelle våbensystemer med militær kapacitet tillades ikke i følgende tilfælde: hvis bistanden er i strid med de restriktive foranstaltninger på grundlag af EU's fælles holdninger eller fælles aktioner, OSCE-resolutioner eller resolutioner fra FN's Sikkerhedsråd.

En forordning udstedt af forsvarsministeren indeholder desuden en fortegnelse over forsvarsmateriel og andre våben, der tages i betragtning med henblik på tilintetgørelse. Listen bygger på definitioner fra EU og OSCE.

Østrig henledte opmærksomheden på problemer i forbindelse med SALW under åbent hus-arrangementet i Ministeriet for Europæiske og Internationale Spørgsmål den 24. oktober 2007. Offentligheden blev ved hjælp af plakater og dokumentarfilm orienteret om de frygtelige virkninger af den internationale handel med SALW. Det Nationale Forsvarsakademi (Instituttet for Fredsstøtte og Konfliktstyring) offentliggjorde også en rapport om SALW, som det redegjorde for under en præsentation.

DANMARK

Det generelle system i Danmark

Den danske lovgivning om våben- og eksplosivstoffer, inkl. bestemmelserne om håndvåben og lette våben, forvaltes af Justitsministeriet.

Våben og ammunition må efter bestemmelserne i den danske lovgivning om våben- og eksplosivstoffer ikke importeres, fremstilles, erhverves, besiddes eller bæres uden en tilladelse, der er udstedt af justitsministeren eller af den, ministeren har bemyndiget dertil.

Det er også fastsat i lovgivningen, at ingen former for våben eller eksplosivstoffer, heller ikke ammunition, må eksporteres uden en særlig tilladelse fra justitsministeren. Denne bestemmelse omfatter også håndvåben og lette våben.

Justitsministeren har givet de lokale politikredse bemyndigelse til at udstede visse af ovennævnte tilladelser vedrørende håndvåben og lette våben (besiddelse af skydevåben osv.).

Databaser og registre

Det danske politi har oprettet en central elektronisk database (Politiets Våbenregister), hvor alle, der har bemyndigelse til at besidde skydevåben, er registreret ud fra modtagne ansøgninger om våbentilladelse til skydevåben og registrerede køb af glatløbede haglgeværer osv. Registret indeholder også oplysninger om bortkomne og stjålne våben.

Politiets Våbenregister omfatter alle relevante oplysninger, inkl. våbenkategori og -type, fremstilling, model, mærke (nummer), kaliber og særlige kendetegn. Hvert våben er registreret under et særligt identifikationsnummer. Politiet kan beordre våbnet mærket med identifikationsnummeret, hvis våbnet ikke er mærket fra producentens side. Registret indeholder også historiske oplysninger, der gør det muligt at finde oplysninger om tidligere våbenejere.

Oplysninger om bortkomne skydevåben osv. rapporteres også til Schengeninformationssystemet (SIS).

Alle danske skytteforeninger skal desuden oprette deres eget våbenregister, der skal indeholde oplysninger om alle skydevåben, som foreningen og dens medlemmer er i besiddelse af.

En ny lov med regler om transport af våben mellem tredjelande (dvs. andre lande end Danmark) trådte i kraft den 1. oktober 2004. Disse regler forbyder transport af våben osv. til lande, der er omfattet af en FN-, EU- eller OSCE-våbenembargo. Desuden forbydes transport af våben mellem tredjelande, hvis der ikke i de pågældende lande foreligger de nødvendige tilladelser til udførsel og indførsel.

Den 14. juni 2005 vedtog Folketinget desuden en lov, som bl.a. regulerer våbenmæglervirksomhed. Ifølge loven er det forbudt uden tilladelse fra justitsministeren eller den, ministeren bemyndiger dertil, som mellemmand at forhandle eller arrangere transaktioner, som indebærer overførsel af våben mv., som defineret i den danske våbenlov. Det er endvidere forbudt at købe eller sælge sådanne våben mv. som led i en overførsel mellem lande uden for EU eller at arrangere en sådan overførsel som ejer af disse våben mv. Forbuddet gælder ikke handlinger, som foretages i et andet EU-land eller uden for EU af danske statsborgere med fast bopæl i udlandet. Loven gennemfører Rådets fælles holdning 2003/468/FUSP af 23. juni 2003 om kontrol med våbenmæglervirksomhed.

I 2007 gennemførte det danske politi en intensiv og målrettet efterforskning af rockere og bandemedlemmer, bl.a. med det formål at afsløre og retsforfølge ulovlig våbenbesiddelse. I forbindelse med konfrontationer mellem medlemmer af forskellige bander — eller personer med tilknytning til dem — blev der i flere tilfælde benyttet våben.

I 2007 modtog Retsmedicinsk Institut i alt 949 våben til undersøgelse. Det danske politi har ingen oplysninger om, hvor mange våben der er blevet beslaglagt hos bandemedlemmer.

ESTLAND

Under Udenrigsministeriet er der oprettet et udvalg vedrørende strategiske varer. Det er et organ, der udsteder tilladelser, og som består af repræsentanter for Udenrigsministeriet, Forsvarsministeriet, Økonomi- og Kommunikationsministeriet, Sikkerhedspolitiet, Skatte- og Toldstyrelsen og den estiske retshåndhævelsesstyrelse. Udvalget vedrørende Strategiske Varer har altid anset det for at være meget vigtigt at fremme uddannelse i forbindelse med strategiske varer. Udenrigsministeriet har regelmæssigt tilrettelagt møder i Udvalget vedrørende Strategiske Varer. Møderne har deltagelse af eksperter i våben og eksportkontrol. Møderne ledes af en repræsentant for Udenrigsministeriet.

Politipræfekturerne afholder hvert år kampagner vedrørende bortskaffelse af ulovlige våben og ulovlig ammunition, der er indsamlet blandt borgerne. Målet med disse kampagner er at nedbringe mængden af ulovlige våben og ulovlig ammunition for at øge sikkerheden i samfundet. Alle indsamlede og beslaglagte våben destrueres.

Bevidstgørelse

— Udvalget vedrørende Strategiske Varer ajourfører Udenrigsministeriets website (sektionen om eksportkontrol)

— Der afholdes seminarer mindst én gang om året

— Skatte- og Toldstyrelsen og Udvalget vedrørende Strategiske Varer indberetter personer, der forsøger at levere deres varer på tværs af grænserne

— Avisartikler

FINLAND

SALW-eksperternes nationale samordningsgruppe afholdt et møde i februar 2007. SALW-eksperternes nationale samordningsgruppe består af repræsentanter for de ministerier, der beskæftiger sig med våbenkontrol, nedrustning og ikke-spredning af SALW, og repræsentanter for nationale ikke-statslige organisationer, der arbejder med disse spørgsmål.

Blandt de spørgsmål, der drøftes i gruppen, kan nævnes Finlands politik på SALW-området, gennemførelse af de nationale, regionale og globale regler og bestemmelser og bilateral bistand til SALW-projekter. Gruppen mødes regelmæssigt i Udenrigsministeriets regi, og den består af repræsentanter for Forsvarsministeriet, Indenrigsministeriet og Handels- og Industriministeriet. Repræsentanterne for de øvrige myndigheder (toldvæsen, grænsekontrol osv.) indbydes til at deltage, hver gang det er nødvendigt. Ikke-statslige organisationer indbydes regelmæssigt til at deltage.

Finlands parlament vedtog i slutningen af 2003 lovgivningen om våbenamnesti, der trådte i kraft den 1. januar 2004. Formålet med lovgivningen er at nedbringe antallet af ulovlige og uregistrerede våben i Finland. Efter at denne lovgivning er trådt i kraft, kan ulovlige håndvåben, ammunition og sprængstoffer afleveres til politiet uden retlige konsekvenser, hvis de ikke er blevet anvendt i forbindelse med en strafbar handling. I 2007 blev der i alt afleveret 3 202 skydevåben..

TYSKLAND

Truslen mod fred, sikkerhed og udvikling fra destabiliserende ophobning og spredning af håndskydevåben og lette våben samt ammunition hertil vækker fortsat stor bekymring. Tyskland går ind for en samlet tilgang til at bekæmpe og bidrage til at sætte en stopper for ophobning og spredning. Som en af EU's medlemsstater søger Tyskland at nå dette mål ved hjælp af den EU-strategi for bekæmpelse af ulovlig ophobning af og handel med SALW samt ammunition hertil, som Det Europæiske Råd vedtog på mødet den 15.-16. december 2005..

Forbundsudenrigsministeriet har regelmæssigt afholdt møder i den nationale gruppe vedrørende samordning af SALW-spørgsmål. På disse møder deltager eksperter i våben- og eksportkontrol fra ministerier, forvaltning, ikke-statslige organisationer og erhvervskredse for at drøfte spørgsmål vedrørende håndvåben og lette våben samt ammunition hertil. Gruppen drøfter bl.a. Tysklands SALW-politik i internationale og regionale fora, multilateral og bilateral bistand samt gennemførelse af nationale, regionale og globale regler og bestemmelser. Møderne ledes af en repræsentant for Forbundsudenrigsministeriet.

Der har været taget forskellige initiativer vedrørende samarbejdet på nationalt plan mellem forvaltningsorganer og retshåndhævelsesorganer. Initiativerne omfattede nylig vedtaget lovgivning, men også undersøgelse af, hvordan den eksisterende lovgivning fungerede i praksis. Uddannelsesforanstaltninger indgik regelmæssigt i disse bestræbelser. I 2007 drejede det sig om følgende initiativer:

Tyskland har taget konkrete skridt til at gennemføre bestemmelserne i FN-protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil, der er et supplement til De Forenede Nationers konvention om bekæmpelse af grænseoverskridende organiseret kriminalitet, og bestemmelserne i det internationale instrument, der skal gøre det muligt for stater på en pålidelig måde og i god tid at identificere og spore ulovlige håndvåben og lette våben. Med de heraf følgende ændringer af våbenlovgivningen er mærkning af våben og pligten til at føre registre udvidet til også at omfatte vitale våbendele, hvilket betyder, at det er blevet lettere at spore våbnenes oprindelse på internationalt plan.

GRÆKENLAND

I år blev det mål, der blev fastsat som led i kriminalitetsstrategien, om at øge konfiskeringen af ulovligt ejede og handlede SALW nået ved hjælp af gennemførelsen af specialiserede og målrettede handlingsplaner fra de kompetente politimyndigheder:

1) kontrol af samtlige trin af den lovlige våbenhandel (import, handel, besiddelse, anvendelse)

2) intensivering af kontrollen i samarbejde med andre kompetente græske myndigheder med det formål at spore og konfiskere ulovligt importerede, handlede, ejede og anvendte SALW.

Foranstaltninger til kontrol med den lovlige handel med SALW:

— De græske politimyndigheder administrerer en elektronisk database, den nationale centrale myndighed for udveksling af oplysninger, som kan modtage og sende oplysninger om alle lovligt handlede og ejede våben direkte. Denne database ajourføres løbende for at medtage alle ændringer i status for besiddelse af SALW.

— Alle bortkomne, stjålne eller på anden måde manglende våben indlæses også i denne database, hvis de skal konfiskeres eller anvendes som bevismateriale i strafferetssager. Målet er at kunne identificere dem, hvis de bliver fundet. Databasen angiver hvert våbens historie fra indførelsen til den sidste lovlige indehaver (våbenregister). Den letter desuden udvekslingen af oplysninger om SALW med andre myndigheder i Grækenland eller i udlandet.

— Der er indført specifik kontrol af alle virksomheder, der har fået tilladelse til våbenhandel. Kontroldata krydstjekkes med data, der er indlæst i den elektroniske database.

— Lov nr. 2168/1993 og de relevante ministerielle afgørelser er de vigtigste lovgivningsrammer i Grækenland på våbenområdet. Loven, der overholdes nøje, er bragt i overensstemmelse med direktiv 91/477/EØF og Schengenkonventionen. I nogle tilfælde indeholder denne lovgivningsramme endog strengere bestemmelser (artikel 15 i lov nr. 2168/1993 og artikel 272 i straffeloven som ændret ved lov nr. 2928/2001).

— Lovlig handel med SALW i Grækenland (import — eksport — handel og transit) kræver en særlig tilladelse, som skal udstedes af den kompetente myndighed i henhold til bestemmelserne i lov nr. 2168/1993.

— Der er et glimrende samarbejde med andre retshåndhævende myndigheder (havne- og toldmyndigheder og Taskforcen vedrørende Økonomisk Kriminalitet) samt de militære myndigheder, og oplysningerne udveksles med de kompetente myndigheder i de lande, hvorfra våbnene er importeret til Grækenland.

Foranstaltninger til kontrol med den ulovlige handel med SALW:

— Da det internationale samarbejde er afgørende for forebyggelse og bekæmpelse af ulovlig handel med SALW, har Grækenland indgået transnationale politisamarbejdsaftaler med sine nabolande, og landet deltager i regionale og internationale organer (det ionisk-adriatiske initiativ, SECI, Europol og Interpol).

— Køretøjer og personer kontrolleres ved indrejse i Grækenland ved de etablerede indrejsesteder.

— Der foretages løbende kontrol ved land- og søgrænser (i samarbejde med havnemyndighederne) for at forhindre, at personer, der rejser ulovligt ind i Grækenland, ulovligt importerer våben.

— De afslørede tilfælde efterforskes grundigt for at afsløre og optrevle net, der kan arbejde med ulovlig våbenhandel.

— På områder, hvor der er stigende problemer i forbindelse med handel med samt besiddelse og anvendelse af våben, træffes der særlige foranstaltninger i samarbejde med lokalsamfund og lokale enheder.

Der vedlægges en liste over de våben, der blev konfiskeret af det græske politi i 2007, og som enten blev anvendt i forbindelse med lovovertrædelser, eller som er blevet sporet. Sådanne våben udgør bevismateriale i retsforfølgning, og det er de kompetente domstole, der afgør, hvad der skal ske med dem i forbindelse med behandlingen af den enkelte sag, jf. artikel 16 i lov nr. 2168/1993.

Følgende våben blev konfiskeret:

186 automatiske rifler

404 pistoler

141 håndvåben

696 jagtgeværer.

SALW i alt: 1 427.

IRLAND

I de seneste år har toldvæsenet været vidne til flere afsløringer og beslaglæggelser af ulovlige skydevåben og dele hertil, som blev importeret til landet. Forøgelsen skyldes i et vist omfang den stigende vold i forbindelse med narkotikahandel og -smugling. Toldvæsenet har i de seneste måneder foretaget regulære afsløringer af skydevåben og ammunition og dele hertil, som har omfattet automatiske våben med stor kaliber, lasernatkikkerter, udstyr til fremstilling eller ændring af ammunition etc. De fleste af disse afsløringer vedrører ulovlige våben med oprindelse i USA.

Toldvæsenets narkotikabekæmpelsesenhed (Customs Drugs Law Enforcement Unit — CDLE) er det nationale og internationale kontaktpunkt for skattemyndighedernes toldtjeneste vedrørende skydevåben og ammunition. Udvekslingen af oplysninger og efterretninger i forbindelse med mistænkelig import finder regelmæssigt sted mellem efterforskere blandt retshåndhævende toldembedsmænd samt udpegede embedsmænd i denne enhed og udpegede embedsmænd i hovedkvarteret for Gardas (politiets) afdeling for kriminalitet og sikkerhed. Der er tale om en nyttig facilitet, når det skal fastslås, om importen alene er udtryk for en overtrædelse af bestemmelserne om våbenlicenser, eller om der er en dimension af organiseret kriminalitet.

Der er etableret en særlig forbindelsesordning mellem embedsmænd fra CDLE og Gardas (politiets) nationale kontor for strafferetlig efterforskning for at lette fælles retshåndhævende aktioner som f.eks. kontrollerede leverancer, dvs. når der foreligger efterretninger og beviser, der peger mod indblanding fra organiseret kriminalitet. Der er i de senest forløbne måneder blevet gennemført en kontrolleret leverance af ammunition og en fælles efterforskning af importen af automatiske våben foretaget af kriminelle grupper med forbindelse til ulovlig narkotikahandel.

CDLE-enheden har bidraget til en undersøgelse af uddannelsesbehovet for toldembedsmænd i forbindelse med genkendelse og sikker håndtering af skydevåben og dele hertil samt kemiske, biologiske, radiologiske og nukleare våben, og den gør fremskridt med hensyn til udformningen af kurser i et samarbejde mellem Garda Síochána (det nationale politi) og hæren.

ITALIEN

Den tekniske ad hoc-gruppe vedrørende håndvåben og lette våben, der blev nedsat i juni 2000 i Udenrigsministeriets regi, og som består af repræsentanter fra de relevante ministerier, retshåndhævende myndigheder og relevante fabrikantsammenslutninger, afholdt sit seneste møde den 18. februar 2008.

Gruppen er et velegnet forum til drøftelse af de mest relevante aspekter af spørgsmålet, herunder vigtige udviklingstendenser på nationalt og internationalt plan.

I februar 2008 fokuserede drøftelserne hovedsagelig på forberedelserne af det tredje toårlige møde i 2008 mellem de stater, der er parter i handlingsprogrammet til bekæmpelse af ulovlig handel med håndvåben og lette våben (BMSP3). Der blev foretaget en passende drøftelse af de retningslinjer og forslag, som formanden for BMSP3 fremkom med.

I 2007 destruerede Italiens væbnede styrker inden for landets grænser følgende håndvåben og lette våben, der var identificeret som overskud:

16 872 Beretta halvautomatiske pistoler, model »34«,

130 645 Garand M1-rifler

11 812 FAL BM59 stormgeværer

10 596 diverse våben.

I alt: 169 925 håndvåben og lette våben, der blev destrueret inden for landets grænser.

LITAUEN

Litauen har forelagt følgende SALW-relaterede nationale rapporter og svar på spørgeskemaer for rapporteringsperioden 2007:

— Frivillig rapport i medfør af FN's SALW-handlingsprogram

— Oplysninger til FN-registret over konventionelle våben

— Årlig rapport i henhold til EU's adfærdskodeks for våbeneksport

— Årlige oplysninger om import og eksport af SALW og om SALW, der er identificeret som overskud og/eller beslaglagt og destrueret i henhold til OSCE-dokumentet om SALW

— OSCE's spørgeskema om den nationale politik og/eller praksis og de nationale procedurer for eksport af konventionelle våben og teknologi i tilslutning hertil

— Regelmæssige rapporter om våbeneksport og eksport af produkter med dobbelt anvendelse i medfør af Wassenaararrangementet.

MALTA

Den maltesiske stat har som beskrevet nedenfor udformet strenge midler og foranstaltninger til kontrol med import og eksport af SALW i Malta.

Malta har ingen national koordinerende myndighed med ansvar for håndvåben og lette våben. I overensstemmelse med FN's handlingsprogram vedrørende håndvåben og lette våben (SALW) har Malta imidlertid etableret et nationalt kontaktpunkt, der sørger for forbindelserne til andre relevante nationale myndigheder, f.eks. Maltas væbnede styrker, toldvæsenet og Commerce Division.

Al import af håndvåben og lette våben fra tredjelande indberettes til politiet og Trade Services Directorate, Commerce Division, med henblik på de nødvendige tilladelser og godkendelser inden frigivelsen fra toldvæsenet. Denne procedure følges overalt i toldvæsenet ved alle indgangssteder. I forbindelse med fællesskabsvarer er der imidlertid indført en procedure, der indebærer, at al import af håndvåben og lette våben indberettes til toldvæsenet af den relevante virksomhed eller fragtfører. Disse henvises herefter til de relevante enheder med henblik på de nødvendige tilladelser og godkendelser, således at der opnås en bedre kontrol med disse produkter af hensyn til den nationale sikkerhed.

PORTUGAL

Bestræbelserne på at fremme samarbejdet, samordningen og udvekslingen af oplysninger mellem de administrative og retshåndhævende myndigheder i kampen mod ophobning og spredning af SALW samt forebyggelse af den ulovlige handel hermed er fortsat. Den koordineringsgruppe bestående af repræsentanter fra Udenrigsministeriet, Forsvarsministeriet, Indenrigsministeriet, Portugals efterretningstjeneste og Finansministeriet, der blev nedsat i 2005, bidrog til en bedre koordinering af arbejdet i alle de involverede enheder.

De væbnede styrker og sikkerhedsstyrkerne er de eneste godkendte slutbrugere af militære våben, og deres lagre er underlagt streng kontrol. Våbnene opbevares i særlige faciliteter, og de fornødne sikkerhedsforanstaltninger iagttages. Spørgsmålet om forvaltning af lagre af håndvåben er nøje reguleret i regulativ 933/2006, hvor der er fastsat en række sikkerhedsprocedurer.

I forbindelse med våben til civil brug, kontrolleres forvaltningen af lagrene via et centralt edb-system, der forvaltes af politiet.

Ulovlig fremstilling, erhvervelse, besiddelse, transport og oplagring af samt handel (herunder mæglervirksomhed) med SALW er strafbar i henhold til lov 5/2006 (artikel 86 og 87). Sanktionerne kan gå fra bødestraf til fængsel i indtil 10 år.

I 2007 blev der i alt beslaglagt 1 542 våben og 605 432 stykker ammunition; 2 889 blev overgivet til myndighederne.

SLOVAKIET

Den Slovakiske Republik har indført den fornødne lovgivning og de nødvendige administrative foranstaltninger til at kontrollere produktion, besiddelse og mærkning af samt handel med håndvåben og lette våben. Et effektivt eksportkontrolsystem giver myndighederne mulighed for til enhver tid at identificere og overvåge forsendelser af våben overalt i Slovakiet.

For at hindre ulovlig fremstilling og handel med håndvåben og lette våben og videregivelse til uautoriserede modtagere opretholder Slovakiet en effektiv kontrol med produktionen af håndvåben og lette våben og med alle aspekter af udenrigs- og indenrigshandelen.

Dette system er et effektivt supplement til bekæmpelsen af den ulovlige handel med konventionelle våben i Den Slovakiske Republik.

SLOVENIEN

I Slovenien er Udenrigsministeriet fortsat den koordinerende myndighed i forbindelse med implementeringen af FN's handlingsprogram. Ministeriet er desuden ansvarligt for Sloveniens udenrigspolitiske aktiviteter i forbindelse med SALW. Som medlem af EU skal Slovenien deltage i visse aktiviteter inden for rammerne af internationale og regionale organisationer. Indenrigsministeriet kontrollerer eksporten og importen af SALW, og Forsvarsministeriet er ansvarligt for kontrollen med importen og eksporten af SALW til militære formål. Sloveniens politi- og toldadministration er ansvarlig for kontrollen af statsgrænserne og grænseovergangene. De fører direkte kontrol med den fragt, der krydser statsgrænsen. Politiet har beslaglagt betydelige mængder SALW, som enkeltpersoner forsøgte at transportere gennem Republikken Sloveniens område.

Med regeringsdekretet af 21. februar 2008 blev det nationale kontaktpunkt for SALW på ny bekræftet. Det nationale koordinationsorgan vedrørende SALW gik sammen med andre relevante regeringsorganer for at udforme og samordne de nationale politikker på SALW-området. Det nationale SALW-kontaktpunkt er sammensat af repræsentanter for Udenrigsministeriet, Indenrigsministeriet, Forsvarsministeriet, Finansministeriet, Transportministeriet og den slovenske efterretnings- og sikkerhedstjeneste.

I 2007 blev Slovenien del af Schengenområdet. Regeringen anser denne integration for at være en vigtig prioritet. Slovenien har i de seneste år gradvis stationeret yderligere politiembedsmænd ved sine grænseovergange, således at der nu er i alt 2 800.

SPANIEN

De forskellige ministerielle tjenester med ansvar for samordning af indsatsen og udveksling af oplysninger på SALW- og ammunitionsområdet har afholdt regelmæssige møder om disse spørgsmål, navnlig Den Stående Interministerielle Kommission vedrørende Våben og Eksplosivstoffer (CIPAE, to møder om måneden), Den Interministerielle Kommission vedrørende Udenrigshandel med Forsvarsmateriel og Produkter med Dobbelt Anvendelse (JIMDDU, et møde om måneden) og de arbejdsgrupper, der har ansvaret for at afsløre og bekæmpe ulovlig handel med SALW.

SVERIGE

Sverige gennemførte en landsdækkende våbenamnesti fra den 1. marts til den 31. maj 2007. Der blev informeret om amnestien i medierne, herunder på landsdækkende tv. Borgerne blev sikret anonymitet, når de afleverede skydevåben til det lokale politi i denne periode. Resultatet blev anset for at være vellykket. Der blev indleveret 13 570 våben og over 14 t ammunition. Hovedparten af våbnene var gamle jagtgeværer, men der blev også modtaget adskillige pistoler og revolvere og endog nogle fuldautomatiske skydevåben. Alle de modtagne våben skal destrueres af Sveriges retsmedicinske institut.

DET FORENEDE KONGERIGE

Som led i bekæmpelsen af den globale trussel mod fred, sikkerhed og udvikling fra destabiliserende ophobning og spredning af håndskydevåben og lette våben går UK fortsat ind for en fuldstændig gennemførelse af FN's handlingsplan (UNPoA) vedrørende forebyggelse, bekæmpelse og udryddelse af ulovlig handel med håndvåben og lette våben (SALW) i alle dens aspekter og støtter derfor fuldt ud EU's fælles aktion om Den Europæiske Unions bidrag til bekæmpelse af destabiliserende ophobning og spredning af SALW.

UK's konfliktforebyggelsespulje (CPP) vedrørende strategien for sikkerhed og kontrol med håndvåben (SSAC), der forvaltes af Udenrigs- og Commonwealthministeriet (FCO), Forsvarsministeriet (MoD) og Departementet for Internationalt Udviklingssamarbejde (DfID), bidrager til en mere omfattende britisk støtte til konfliktforebyggelse ved at tackle de langsigtede strukturbetingede årsager til konflikt, styre regionale og nationale spændinger og voldshandlinger og støtte genopbygning efter konflikt. UK har siden 2001 bevilget mere end 31 mio. GBP til støtte for foranstaltninger til at begrænse levering og tilrådighedsstillelse af samt efterspørgsel efter SALW. Vi har ydet støtte til FN, EU, regionale og subregionale partnere og ngo'er med henblik på indsamling og destruktion af våben, forbedring af våbenoplagringsfaciliteter, udformning og gennemførelse af regionale kontrolaftaler, udformning af national lovgivning, opbygning af kapacitet til våbenforvaltning og gennemførelse af offentlige informations- og uddannelsesaktioner.

For et samlet overblik over, hvad UK har foretaget sig for at gennemføre UNPoA og det internationale sporings- og mærkningsinstrument, henvises der til UN-ODA's websted: http://www.un-casa.org/CASACountryProfile/PoANationalReports/2008@205@UK%202008.doc

I.B. Nylig vedtaget lovgivning og revision af, hvordan den gældende lovgivning fungerer i praksis

En række medlemsstater har i 2008 gennemført nylig vedtaget lovgivning, eller de er i færd med at revidere eksisterende lovgivning. De nærmere detaljer er som følger:

BELGIEN

Med loven af 8. juni 2006 blev den belgiske våbenlovgivning styrket, navnlig fordi kategorierne af forbudte våben blev udvidet. Indehavere af sådanne våben skal nu indlevere dem til politiet inden den 31. oktober 2008 eller sørge for, at de ombygges til våben, der ikke er forbudte. Ifølge det belgiske indenrigsministerium har politiet hidtil indsamlet omkring 120 000 våben på dette grundlag.

BULGARIEN

Der blev i rapporteringsperioden 2007 vedtaget ny lovgivning til regulering af eksport, import og overførsel af SALW. Den nye lov om kontrol med eksporten af våben og produkter og teknologi med dobbelt anvendelse og regulativet om gennemførelse heraf er grundlaget Republikken Bulgariens eksportkontrolsystem.. Den nuværende lovgivning afspejler den relevante gældende EU-ret på eksportkontrolområdet, herunder de kriterier og principper, der er indeholdt i EU's adfærdskodeks for våbeneksport, som i december 2008 blev en fælles EU-holdning, den fælles holdning om kontrol med våbenmæglervirksomhed fra 2003, Rådets forordning (EF) nr. 1334/2000 og andre EU-dokumenter. Den omfatter endvidere en tostrenget licens- og kontrolmekanisme, som indebærer, at en virksomhed skal have en tilladelse til at udøve virksomhed inden for våbenhandel med udlandet, før den kan ansøge om en licens (eller, som vi siger, en tilladelse) til en bestemt overførsel.

Tilladelsen til at udøve virksomhed (godkendelsen) udstedes af Det Tværministerielle Råd vedrørende det Militærindustrielle Kompleks og Mobiliseringsberedskab i samarbejde med Ministerrådet, og den giver ret til udenrigshandel, transport og mæglervirksomhed i forbindelse med våben. Tilladelsen gives til virksomheder, der opfylder kriterierne om økonomisk stabilitet og pålidelighed, således som det eksplicit fastlægges i eksportkontrolloven.

Tilladelsen gives i første omgang for en prøveperiode på et år, og den kan herefter afhængig af resultaterne forlænges til tre år. I henhold til den nye bulgarske lovgivning skal alle mæglere have et gyldigt registreringscertifikat, der er udstedt af det tværministerielle råd. Hvis de opfylder kriterierne om økonomisk stabilitet og pålidelighed er registreringen gyldig i en periode på tre år.

Tilladelsen til en specifik overførsel udstedes på baggrund af en konkret vurdering foretaget af Den Tværministerielle Kommission for Eksportkontrol og Ikke-spredning af Masseødelæggelsesvåben i samarbejde med Økonomi- og Energiministeriet. Sådanne tilladelser er gyldige i et år, og de kan forlænges med yderligere seks måneder. De forskellige former for tilladelser omfatter eksport-, import-, overførsels- og transittilladelser.

Mæglere skal ansøge om mæglertilladelse forud for hver mæglingstransaktion.

Bulgarien har en national liste over kontrollerede bestemmelsessteder, dvs. en liste over lande og organisationer, som er omfattet af embargoer og restriktioner. Denne liste ajourføres regelmæssigt i overensstemmelse med resolutionerne fra FN's Sikkerhedsråd og afgørelserne fra EU og OSCE.

Ansøgere til tilladelser til specifikke overførsler skal forelægge originalen til slutbrugerattesten (EUC), hvis ægthed kontrolleres, bl.a. ad diplomatisk vej. Elementerne i EUC'erne er fuldt ud i overensstemmelse med listen over garantier i henhold til Wassenaararrangementet (WA) og bedste praksis i brugerhåndbogen til EU's adfærdskodeks for våbeneksport (der for nylig er blevet til en fælles EU-holdning).

Den bulgarske eksportkontrollovgivning og -praksis indeholder også bestemmelser om garantier efter forsendelse. Ansøgerne skal forelægge en leveringskontrolattest (DVC) udstedt af de kompetente myndigheder i det land, der er det endelige bestemmelsessted. Ifølge en lovbestemmelse kan der foretages kontrol på stedet, hvis det anses for nødvendigt.

CYPERN

Bestemmelserne om eksport, transit og videreoverførsel (reeksport) af SALW findes i ministerielt cirkulære 257/2005, forsvarscirkulæret (regulativ om eksport af forsvarsmateriel) fra 2005 som ændret ved ministerielt cirkulære 165/2008. Dette cirkulære er bragt i overensstemmelse med EU's adfærdskodeks for våbeneksport og den relevante rådserklæring af 13. juni 2000 (2000/C 191/01). Handels-, Industri- og Turismeministeriet er den kompetente myndighed i forbindelse med udstedelse af alle eksport-, videreoverførsels- (reeksport-) og transittilladelser vedrørende SALW. Told- og Afgiftsdepartementet er ansvarligt for håndhævelsen af kontrollen i medfør af toldlovgivningen.

Bestemmelserne om import, erhvervelse, besiddelse og transport af SALW findes i lov nr. 113(I)/2004 om skydevåben og andre våben. Loven er i overensstemmelse med Den Europæiske Unions direktiv 91/477/EØF med senere ændringer og Rådets erklæring 2000/C 191/01.

Bestemmelserne om fremstilling af visse SALW findes i lov 113(I)2004 (del III, artikel 7, stk. I). I henhold denne lov er fremstilling heraf forbudt for republikkens statsborgere og fastboende, medmindre de er i besiddelse af en gyldig tilladelse, der er udstedt af politichefen. Denne særlige tilladelse gives til borgerne på de betingelser, der er fastsat i loven. Betingelserne omfatter en ren straffeattest for ansøgerne, en undersøgelse af, om en tilladelse ville være til fare for ansøgeren, staten eller den offentlige orden, og endelig en lægeundersøgelse i statsligt regi. Ulovlig fremstilling, besiddelse og opbevaring af samt handel med SALW er omfattet af lov 113(I) 2004. Loven giver mulighed for at idømme fængselsstraf på op til 15 år og/eller en bøde på op til 42 715 EUR for overtrædelse af bestemmelserne.

Der er oprettet en specialafdeling i politihovedkvarteret, som fører registre (nationalt våbenarkiv), og en elektronisk database letter udvekslingen af oplysninger om SALW med andre kompetente myndigheder i EU, regionale organisationer og andre lande.

FRANKRIG

Embargoer

Den 10. oktober 2007 vedtog Senatet lovforslaget om overtrædelse af embargoer og andre restriktive foranstaltninger og om ændring af straffeloven, som det fremsendte til Nationalforsamlingen. Lovforslaget indeholder bestemmelser om strafferetlige sanktioner i tilfælde af overtrædelse af embargoer eller restriktive foranstaltninger, som defineres i national lovgivning i overensstemmelse med anbefalingerne i FN's Sikkerhedsråds resolution 1196.

Mæglervirksomhed

Lovforslaget om en ordning vedrørende forhåndsgodkendelse af mægler- og handelsvirksomhed blev registreret af Senatet den 5. juni 2007. Denne kontrolordning, som vil finde anvendelse på personer, der er bosiddende eller etableret i Frankrig, og som foretager køb eller videresalg i udlandet, vil omfatte strafferetlige sanktioner. Denne forhåndskontrolordning bliver således et supplement til kontrollen af fysiske eller juridiske personer, der driver mæglervirksomhed.

IRLAND

Det nyligt vedtagne EU-direktiv om ændring af direktiv 91/477/EØF om erhvervelse og besiddelse af våben tager hensyn til bestemmelserne i protokollen om skydevåben og vil gøre det lettere for Irland at ratificere protokollen i den nærmeste fremtid.

Efter vedtagelsen af strafferetsplejeloven af 2006 indførte justitsministeren en landsdækkende amnesti for skydevåben og angrebsvåben. Borgerne fik en periode på to måneder til at indlevere skydevåben, ammunition og angrebsvåben uden at blive straffet alene for ulovlig besiddelse. Uanset dette blev alle indleverede våben underkastet en retsmedicinsk undersøgelse, og det var fortsat muligt at rejse sigtelse, hvis det blev afsløret, at de pågældende våben havde været anvendt til at begå en overtrædelse af straffeloven. Der blev indleveret 1 002 våben til Gardas (politiets) stationer over hele landet, og i november 2006 indførte ministeren en obligatorisk minimumsstraf for visse lovovertrædelser i forbindelse med skydevåben.

Blandt disse lovovertrædelser og dertil knyttede nye straffe kan nævnes:

1) Besiddelse af skydevåben med forsæt om at bringe liv i fare — maksimumsstraf livstid og obligatorisk minimumsstraf 10 års fængsel

2) Brug af skydevåben for at modsætte sig anholdelse eller hjælpe til flugt — maksimumsstraf på livstid og obligatorisk minimumsstraf på 10 års fængsel

3) Besiddelse af skydevåben ved kapring af et køretøj — maksimumsstraf på 14 års fængsel og obligatorisk minimumsstraf på 5 års fængsel

4) Besiddelse af skydevåben eller ammunition under mistænkelige omstændigheder — maksimumsstraf på 14 års fængsel og obligatorisk minimumsstraf på 5 års fængsel

5) Besiddelse af skydevåben med strafbart forsæt — maksimumsstraf på 14 års fængsel og obligatorisk minimumsstraf på 5 års fængsel, og

6) Ændring af skydevåben — maksimumsstraf på 10 års fængsel og obligatorisk minimumsstraf på 5 års fængsel.

Når strafferetsplejeloven af 2006 er fuldt gennemført, skal personer, der ønsker at besidde sådanne skydevåben omfattet af begrænsninger, indsende en ansøgning om våbentilladelse til kommissæren for Garda og godtgøre, at de opfylder betingelserne i sektion 4 i loven om skydevåben fra 1925 som ændret ved strafferetsplejeloven af 2006. Desuden skal våbenhandlere, der ønsker at importere eller oplagre skydevåben omfattet af begrænsninger, have en særlig tilladelse fra ministeren.

ITALIEN

Italien ratificerede den 16. marts 2006 ved lov nr. 146/2006 FN-konventionen om bekæmpelse af grænseoverskridende organiseret kriminalitet og protokollerne hertil (herunder protokollen om bekæmpelse af ulovlig fremstilling af og handel med skydevåben og dele, komponenter samt ammunition hertil). Den italienske våbenlov er blevet ændret i overensstemmelse hermed, således at oplysninger om både skydevåben og mærkning foretaget af producentlandet skal opbevares i mindst 10 år.

LETLAND

Der blev i 2007 foretaget flere ændringer af den eksisterende lovgivning for at forbedre eksportkontrollen vedrørende håndvåben og lette våben. Der blev desuden vedtaget nye bestemmelser med lister over kontrollerede strategiske produkter samt procedurer for udstedelse af forskellige typer tilladelser.

a) Loven af 19. juli 2007 om omsætning af produkter af strategisk betydning. Loven tager sigte på at sikre kontrol med omsætning af strategiske produkter i overensstemmelse med nationale og internationale krav om overvågning af eksport, import, overførsel og transit. Loven indeholder bestemmelser om fordelingen af myndigheden mellem de institutioner, der har ansvaret for kontrollen med strategiske produkter, deres ansvarsområder og samarbejdet mellem dem samt den terminologi, der anvendes i loven, herunder mæglervirksomhed. Loven definerer den myndighed, der tillægges Kontroludvalget for Strategiske Produkter i forbindelse med vurdering af ansøgninger om tilladelse, samt procedurer for evaluering og identifikation af visse produkter.

b) Loven af 3. januar 2007 om gennemførelse af sanktioner vedtaget af internationale organisationer. Sanktioner vedtaget af FN eller EU gennemføres i Letland enten gennem EU-forordninger eller national lovgivning. Sanktionerne kan gennemføres ved at anvende en af de tre former for gennemførelsesforanstaltninger, der er anerkendt i loven om gennemførelse af sanktioner vedtaget af internationale organisationer, dvs. økonomiske restriktioner, forretningsmæssige (kontraktmæssige) restriktioner og rejserestriktioner.

c) Regeringsdekret nr. 747 af 6. november 2007 om procedurer for udstedelse af tilladelser og andre dokumenter vedrørende kontrol med strategiske produkter. Dekretet fastlægger procedurer for udstedelse, afvisning eller tilbagekaldelse af import-, eksport-, overførsels- eller transittilladelser for militære produkter eller produkter med dobbelt anvendelse samt slutbrugercertifikater, internationale importcertifikater og leveringskontrol.

d) Regeringsdekret nr. 701 af 16. oktober 2007 om de grundlæggende bestemmelser vedrørende Udvalget for Strategiske Produkter. Dekretet fastlægger udvalgets funktioner og ansvarsområder.

e) Regeringsdekret nr. 736 af 11. oktober 2007 om proceduren for det statslige politis udstedelse af godkendelsesdokumenter med henblik på overførsel af skydevåben og ammunition på EU-medlemsstaternes område. Dekretet fastlægger proceduren for indhentning af godkendelsesdokumenter fra det statslige politi med henblik på overførsel af skydevåben og ammunition på EU-medlemsstaternes område samt proceduren for udstedelse af dokumenter. Dekretet indeholder bestemmelserne i Rådets direktiv 91/477/EØF af 18. juni 1991 om erhvervelse og besiddelse af våben og Rådets direktiv 93/15/EØF af 5. april 1993 om harmonisering af bestemmelserne om markedsføring af og kontrol med eksplosivstoffer til civil brug.

f) Regeringsdekret nr. 645 af 25. september 2007 om den nationale liste over produkter og tjenester af strategisk betydning. Det nye dekret indeholder en liste over produkter, der skal kontrolleres ud over dem, der er omfattet af Rådets forordning (EF) nr. 1334/2000 og EU's fælles liste over militært udstyr. I henhold til gældende lovgivning godkendes listen af regeringen til forskel fra den tidligere procedure, hvor det var Kontroludvalget for Strategiske Produkter, der havde denne myndighed.

I 2007 blev der opklaret 28 lovovertrædelser i forbindelse med fremstilling, køb, oplagring og brug af våben, ammunition og eksplosivstoffer i Letland. Disse lovovertrædelser er som oftest relateret til ulovligt opbevarede jagtgeværer. Det statslige politis institutioner under Republikken Letlands Indenrigsministerium beslaglagde i 2007 82 skydevåben. Retssagerne blev indledt i medfør af straffelov nr. 227.

LITAUEN

Republikken Litauens regering ændrede den 8. august 2007 den fælles liste over militært udstyr for at afspejle ændringerne af EU's fælles liste over militært udstyr.

Den29. august 2007 ændrede Republikken Litauen listen over stater, hvortil det er forbudt at eksportere varer, der er anført på den fælles liste over militært udstyr, sende dem i transit og udøve mæglervirksomhed ved forhandlinger og transaktioner vedrørende varer, der er anført på den fælles liste over militært udstyr, for at afspejle ændringerne i FN's Sikkerhedsråds og EU's restriktive foranstaltninger (våbenembargoer).

Den 21. december 2007 blev loven om våben og ammunitionskontrol ændret for bl.a. at sørge for en yderligere tilpasning af systemet til kontrol af mæglervirksomhed til kravene i Rådets direktiv 91/477/EØF af 18. juni 1991 om erhvervelse og besiddelse af våben.

LUXEMBOURG

Der blev ikke indført ny lovgivning i 2007.

Det relevante retsgrundlag er lov af 15. marts 1983 om våben og ammunition og den storhertugelige forordning af 31. oktober 1995 om import, eksport og transit af våben, ammunition og udstyr bestemt til militær brug og den dertil knyttede teknologi. De er offentliggjort i Mémorial, Luxembourgs lovtidende. Der er ved at blive foretaget en revision af gældende lovgivning.

Udenrigsministeriet har fået til opgave at sørge for forbindelserne med andre stater og organisationer med henblik på international samordning på området håndvåben og lette våben.

Forbudte våben

Artikel 4 i lov af 15. marts 1983 om våben og ammunition indeholder et forbud mod at importere, fremstille, ombygge, reparere, erhverve, købe, besidde, oplagre, transportere, bære, overføre, sælge, eksportere eller handle med visse typer af våben og ammunition. Uanset denne bestemmelse kan justitsministeren dog i særlige tilfælde godkende:

a) import, erhvervelse, køb, transport, besiddelse, salg, overførsel og eksport af samt handel med våben og ammunition, der udgør antikviteter, kunstværker eller pyntegenstande eller skal indgå i en samling eller udstilling; godkendelsen kan være betinget af, at våbnet er permanent deaktiveret

b) import, erhvervelse, køb, transport, besiddelse, salg, overførsel eller eksport af våben og ammunition til videnskabelige formål eller undervisningsformål

c) import, eksport eller transit af våben fra udlandet, hvis bestemmelsessted er et andet land.

En sådan godkendelse kan være betinget af, at de pågældende våben ikke kan anvendes til andre formål end de ovennævnte.

Luxembourg har ikke noget nationalt mærkningssystem til anvendelse ved fremstilling og/eller import af håndvåben. Der er ingen våbenfabrikker i Luxembourg. Bøssemagere og våben- og ammunitionshandlere skal føre journal over våben, der modtages eller afsendes, med angivelse af mærke, kaliber og serienummer for hvert våben og navn og adresse på leverandør og køber.

Det ministerielle godkendelsesnummer og udstedelsesdato skal også være angivet. Journalen skal fremvises, når en repræsentant for de offentlige myndigheder anmoder herom. Bøssemagere og våbenhandlere kan afkræves en kopi af journalen til forelæggelse for justitsministeren. Justitsministeren fastsætter en maksimumsgrænse for, hvor mange våben og hvor meget ammunition bøssemagere og våbenhandlere må have på lager.

I tilfælde af optøjer, mistænkelige forsamlinger eller forstyrrelse af den offentlige orden kan Justitsministeren beordre forretninger og lagre med våben eller ammunition lukket eller evakueret og varerne overført til et nærmere angivet sted.

Overtrædelse af loven af 15. marts 1983 straffes med fængsel fra otte dage til fem år.

Eksport

Ved køb af et våben i Luxembourg med henblik på eksport ansøger bøssemageren Justitsministeriet om, at sælgeren får tilladelse til at eksportere våbnet, dvs. transportere det fra købsstedet til grænsen. Ansøgninger om tilladelse til at eksportere våben, ammunition og udstyr, der er beregnet til militær anvendelse, og dertil knyttet teknologi skal ledsages af en international importtilladelse eller slutbrugerattest. I henhold til den storhertugelige forordning af 31. oktober 1995 med senere ændringer træffer ministeren for udenrigsspørgsmål, udenrigshandel og udviklingssamarbejde bestemmelse om disse dokumenters form og indhold.

I henhold til direktiv 91/477/EØF om kontrol med erhvervelse og besiddelse af våben (artikel 11) underretter Luxembourg de øvrige berørte medlemsstater om udstedelsen af tilladelser til eksport til de respektive lande

Det kontor, der udsteder tilladelsen, kan kræve, at ansøgninger om transit af våben, ammunition og udstyr beregnet til militær anvendelse og dertil knyttet teknologi vedlægges et dokument, hvori de kompetente myndigheder i det land, varerne kommer fra, attesterer, at udførslen til det angivne bestemmelsesland er godkendt.

Ansøgninger om tilladelse til eksport eller transit skal vedlægges en underskrevet erklæring fra ansøgeren, hvori vedkommende forpligter sig til at gennemføre den pågældende udførsel eller transit i overensstemmelse med ansøgningen. Efter hver enkelt forsendelse, der er omfattet af en eksporttilladelse, skal eksportøren inden tre måneder dokumentere over for det kontor, der har udstedt tilladelsen, at varerne er ankommet til det godkendte bestemmelsesland, og at importøren har sørget for, at de er overgået til indenlandsk forbrug.

Dokumentationen kan være et dokument udstedt af importlandets toldmyndigheder, hvori det godtgøres, at de udførte varer er blevet deklareret til indenlandsk forbrug, eller et dokument, hvori det godtgøres, at varerne er overgivet direkte til den myndighed, der er bemyndiget til at modtage dem i importlandet, eller en virksomhed, der handler på den pågældende myndigheds vegne.

Destruering af våben

Den metode, der anvendes i Luxembourg (af hæren, politiet og toldvæsenet), er destruering ved ophugning i mindre dele. Dette foretages af de nævnte institutioners våbenmekanikerværksteder. De derved fremkomne metalstykker anbringes i en beholder og transporteres af våbenmekanikerværkstedets personale til et stålværk, hvor det nedsmeltes i elektronisk styrede højovne i vidners nærvær. Der udarbejdes derefter et notat om operationen.

NEDERLANDENE

Nederlandene har ikke ændret lovgivningen om håndvåben og lette våben i 2006.

POLEN

Loven af 22. juni 2001 om erhvervsmæssig virksomhed inden for fremstilling af og handel med eksplosivstoffer, våben, ammunition og teknologi til militær eller politimæssig brug (lovtidende nr. 67, punkt 679, med senere ændringer) blev ændret for at harmonisere de polske bestemmelser med EU-lovgivningen.

Den 23. november udstedte Ministerrådet et dekret om forbud mod og restriktioner på salg af produkter af strategisk betydning for statens sikkerhed (lovtidende nr. 255, punkt 2557, med senere ændringer) indeholdende en liste over stater, som er omfattet af forbud mod eller restriktioner i forbindelse med våbeneksport. Dekretet blev ændret og ajourført den 1. august 2007 i overensstemmelse med Polens internationale forpligtelser som følge af medlemskabet af FN og EU.

Der blev endvidere foretaget ændringer i loven af 21. maj 1999 om våben og ammunition (lovtidende nr. 53, punkt 549, med senere ændringer), men dette var uden betydning for spørgsmålet om våbenfremstilling, -handel og -mærkning.

Polen har ikke foretaget andre ændringer af lovgivningen om håndvåben og lette våben.

PORTUGAL

I 2006 trådte en ny retlig ramme i kraft, der omfatter fremstilling, reparation, import, eksport, overførsel, oplagring og omsætning af, handel med, licensudstedelse, køb og besiddelse af håndvåben og lette våben samt komponenter og ammunition hertil.

Alle produkter på EU's fælles liste over militært udstyr og Wassenaarammunitionslisten, også håndvåben og lette våben, er omfattet af eksportkontrol.

Import og eksport af håndvåben og lette våben er betinget af en tilladelse udstedt af den licensudstedende myndighed i Forsvars- eller Indenrigsministeriet, afhængigt af om våbnene er til militær eller civil brug.

Transit er omfattet af de samme bestemmelser som import og eksport, og der kræves derfor en tilladelse fra den licensudstedende myndighed.

Ansøgninger om tilladelse behandles fra sag til sag. Hver ansøgning behandles endvidere i Udenrigsministeriet i lyset af de udenrigspolitiske interesser, herunder overholdelse af de kriterier, der er nedfældet i EU's adfærdskodeks for våbeneksport.

Kriterierne i adfærdskodeksen anvendes som minimumsstandard ved vurderingen af ansøgningerne om tilladelse. Der udstedes ikke eksporttilladelser, hvis FN, EU eller OSCE har pålagt embargo. I forbindelse med håndvåben og lette våben anvendes desuden Wassenaararrangementets retningslinjer fra 2002.

National praksis med hensyn til mærkning er fuldt ud i overensstemmelse med bedste praksis som fastsat i internationale instrumenter, nemlig FN's protokol om skydevåben, Wassenaararrangementets retningslinjer om bedste praksis med hensyn til eksport af håndvåben og lette våben, OSCE's håndbog i bedste praksis med hensyn til mærkning, registrering og sporbarhed af håndvåben og lette våben og det instrument, der skal gøre det muligt for stater på en pålidelig måde og i god tid at identificere og spore ulovlige håndvåben og lette våben.

I forbindelse med våben til militær brug kræver Forsvarsministeriet, at importerede og eksporterede våben mærkes med fabrikantens navn, fremstillingslandet og serienummeret. Der opfordres endvidere til, at mærkningen omfatter supplerende oplysninger, f.eks. fremstillingsår, våbentype/-model og kaliber.

I forbindelse med håndvåben til civil brug kræves det i artikel 53 i lov 5/2006, at den enkelte fabrikant mærker hvert våben med dets navn, model, fremstillingsår og serienummer. Skydevåben fremstillet i Portugal skal være forsynet med et særligt mærke udstedt af en officiel myndighed, der er anerkendt af Indenrigsministeriet.

I tilfælde af reparation af skydevåben, der kan medføre, at serienummeret slettes, skal skydevåbnene undersøges og mærkes inden reparationen.

Hvis våben findes uden korrekt mærkning, korrigeres dette af de nationale myndigheder.

Forsvarsministeriet fører et opdateret register med oplysninger om overførsler af våben til militær brug samt om våben, der besiddes og oplagres af de væbnede styrker og sikkerhedsstyrkerne.

Indenrigsministeriet er ansvarligt for registeret over håndvåben til civil brug, som indeholder oplysninger om de våben, der er produceret, importeret, eksporteret og overført. Hvert register indeholder oplysninger om følgende elementer: fabrikant, nummer, model, kaliber og oplysninger vedrørende transaktionen (dato, deltagende enheder og licens).

Andre forhold, f.eks. tyveri, tab og beslaglæggelse af våben, skal registreres.

RUMÆNIEN

Der blev ikke truffet nye initiativer eller foretaget ændringer af den primære lovgivning vedrørende SALW-spørgsmål.

Den sekundære lovgivning blev ajourført ved hjælp af regeringens afgørelse nr. 924/2007 om godkendelse af listen over militære produkter, der er omfattet af kontrol i forbindelse med eksport, import og andre transaktioner og præsidentens dekret nr. 200/2007 vedrørende ANCEX (det nationale eksportkontrolagentur) om globale eksporttilladelsesformularer samt præsidentens dekret nr. 155/2007 om ajourføring af høringsprocessen i forbindelse med produktklassifikation.

SLOVAKIET

I 2007 blev der ikke foretaget ændringer af den nationale gennemførelse af EU's fælles aktion vedrørende SALW, EU-programmet vedrørende forebyggelse og bekæmpelse af ulovlig handel med konventionelle våben eller lovgivningen om SALW i Slovakiet.

SPANIEN

Deputeretkammeret godkendte lov 53/2007 af 28. december 2007 om kontrol med udenrigshandelen med forsvarsmateriel og produkter med dobbelt anvendelse, som trådte i kraft den 29. januar 2008. Med denne lov er Spanien blandt de lande, der har den mest restriktive lovgivning på området. Lov 53/2007 henviser til og er i overensstemmelse med alle bestemmelserne i det handlingsprogram og de resolutioner, som FN's Generalforsamling har vedtaget, samt med tillægsprotokollen til konventionen om bekæmpelse af grænseoverskridende organiseret kriminalitet (som blev vedtaget af FN's Generalforsamling den 31. maj 2001) om ulovlig handel med skydevåben og dele samt ammunition hertil, bedre kendt som FN's protokol om skydevåben.

Indførelsen af denne nye lov har medført følgende:

— Den spanske lovgivning på disse områder er nu omfattet af et juridisk instrument med lovstatus, hvilket betyder, at der etableres en mekanisme til mere effektiv kontrol.

— Den nye lov fastsætter nye bestemmelser om udenrigshandel med forsvarsmateriel og produkter med dobbelt anvendelse, der er i fuld overensstemmelse med Spaniens tilsagn i forskellige internationale fora og i forhold til alle ikke-sprednings-regimer.

— Den nye lov udvider anvendelsesområdet for kontrollen til alle former for skydevåben, herunder jagtvåben og våben til sportsskydning og dele, komponenter og ammunition hertil, jf. FN's Generalforsamlings resolution 55/255 om bekæmpelse af ulovlig fremstilling af og handel med skydevåben og dele, komponenter og ammunition hertil.

— Loven tager eksplicit hensyn til de otte kriterier i EU's adfærdskodeks for våbeneksport samt til det kriterium, som OSCE har vedtaget for eksporttransaktioner vedrørende SALW.

— Endelig indeholder loven en udtrykkelig forpligtelse til at fremme og deltage i de regionale og internationale processer med henblik på større kontrol med våbenhandelen, navnlig vedtagelsen af en våbenhandelstraktat (ATT).

Spanien deponerede sit tiltrædelsesinstrument til FN's protokol om skydevåben i De Forenede Nationers Generalsekretariat den 7. februar 2007. Protokollen trådte i kraft den 11. marts 2007.

Spanien har for nylig gennemført det internationale instrument om sporing og mærkning af SALW i sin nationale lovgivning.

I.C. Uddannelse af administrative, retshåndhævende og judicielle myndigheders personale

Nedenfor følger EU-medlemsstaternes bidrag om deres uddannelsesindsats og -initiativer i de nationale forvaltninger.

RUMÆNIEN

Rumænien fortsatte udviklingen af en intens outreachaktivitet over for industrien under anvendelse af forskellige arrangementer, f.eks. Sortehavsudstillingen og -konferencen om forsvar og luftfart (den 24.-27. april 2007) og EXPOMIL-udstillingen (den 18.-21. oktober 2007), for at fremme og formidle oplysninger til virksomhederne om de lovgivningsmæssige rammer og bedste praksis for eksportkontrol.

SPANIEN

Som i de foregående år fortsatte de spanske retshåndhævende myndigheder med at arrangere kurser og workshopper om de strafferetlige rammer for skydevåben og eksplosivstoffer samt anvendelsen af informationsteknologi til kontrol hermed. Der blev også med regelmæssige mellemrum afholdt seminarer for at øge bevidstheden om de retlige rammer for forebyggelse og bekæmpelse af ulovlig handel med SALW med det formål at fastholde og forbedre kendskabet blandt de politiembedsmænd, der arbejder med disse spørgsmål.

DET FORENEDE KONGERIGE

UK har revideret sin lovgivning om mæglervirksomhed, hvilket har betydet, at der allerede er truffet nogle afgørelser om det videre forløb: vi vil udvide den ekstraterritoriale kontrol med håndvåben og MANPADS fra den 1. oktober 2008; den ekstraterritoriale kontrol med lette våben vil blive indført i april 2009; der er endnu ikke truffet beslutning om, hvorvidt sekundære tjenester skal reguleres (og i givet fald, hvilke tjenester) i forbindelse med alle former for SALW-mæglervirksomhed, og vi overvejer fortsat, om der skal indføres et register over våbenmæglere, navnlig om fordelene ved et registreringssystem berettiger den byrde, der lægges på lovlige virksomheder. UK er i øjeblikket den eneste EU-medlemsstat, der offentliggør detaljer om mæglertilladelser, herunder afslag.

I.D. Andre initiativer eller aktiviteter

FRANKRIG

Den årlige rapport til parlamentet om fransk våbeneksport blev forelagt i oktober 2008. Rapporten redegør for national kontrolpraksis og den internationale indsats på eksportkontrolområdet, som Frankrig deltager i. Den indeholder et bilag om SALW-leverancer fra Frankrig. Den vidner om den indsats for gennemsigtighed i disse spørgsmål over for civilsamfundet og det internationale samfund, som Frankrig nu har gjort i adskillige år.

SPANIEN

De kompetente spanske myndigheder, der blev koordineret af Guardia Civils centrale våben- og sprængstofinspektion, beslaglagde i 2007 1 184 ulovlige skydevåben (82 fra Schengenlande og 1 102 from lande uden for Schengenområdet). De spanske myndigheder opbevarer for øjeblikket i alt 269 267 skydevåben af alle typer, hvoraf 51 974 allerede er blevet udvalgt til salg på auktion og 30 328 skal destrueres.

I 2007 gennemførte myndighederne 26 291 inspektioner, der i 693 tilfælde førte til retsforfølgning af fabrikanter, bøssemagere, enkeltpersoner eller sikkerhedsfirmaer; af disse sager vedrørte 243 skydevåben og 450 eksplosivstoffer. Toldvæsenets personale arbejder også ofte i lufthavne og havne med at opdage lovovertrædelser på disse områder.

II. INTERNATIONALE GENNEMFØRELSESBESTRÆBELSER I 2007

II.A. Foranstaltninger til bekæmpelse af ophobning og spredning af håndvåben og lette våben og til forebyggelse af ulovlig handel med konventionelle våben

II.A.1. Finansiel, teknisk og anden bistand til relevante programmer og projekter under ledelse af FN, ICRC og andre internationale eller regionale organisationer og ngo'er

II.A.1.1. Aktioner og projekter, der støttes af Den Europæiske Union

1. På det regionale plan, herunder EU-aktioner på SALW-området Syd- og Østeuropa Ukraine: Inden for rammerne af gennemførelsen af Rådets afgørelse 2005/852/FUSP bidrog Den Europæiske Union med 1 000 000 EUR til udstyr og destruktion af 20 000 SALW. Dette etårige projekt startede den 4. august 2006 og gennemføres af NATO's Vedligeholdelses- og Forsyningsagentur (NAMSA). Der er hidtil destrueret 17 710 SALW, og målet på 20 000 SALW er blevet sat op til 27 760 på grund af nedsættelsen af de direkte omkostninger. Anden del af tilskudsaftalen — fremskaffelse af udstyr — er endnu ikke blevet gennemført, da Kalinovka og Vinnitsa Rada (lokale parlamenter) enstemmigt har nedlagt veto mod planen om at oprette demilitariseringsfaciliteten i Kalinovka, og der således er brug for mere tid til at overveje andre alternativer. Dette har forsinket hele processen, og tilskudsaftalens varighed har måttet forlænges til den 31. marts 2008 for at opfylde det planlagte formål med tilskuddet og udnytte EU's bidrag fuldt ud. CODUN overvejer yderligere støtte. Det vestlige Balkan: På grundlag af de aktiviteter, der blev indledt i 2006, fortsatte EU-pilotprojektet SALW-støtteplanen for det vestlige Balkan, som gennemføres af styringsgruppen vedrørende kontrol med håndvåben og lette våben i Sydøsteuropa og Østeuropa (SEESAC), med at gennemføre forskellige SALW-projekter i landene på det vestlige Balkan (Albanien, Bosnien-Hercegovina, Kroatien, Den Tidligere Jugoslaviske Republik Makedonien, Serbien, Montenegro og Kosovo) med henblik på at sætte dem i stand til at opstille retlige og institutionelle rammer, som er i overensstemmelse med EU's politikker og praksis på området SALW-kontrol. Der blev udviklet en lang række tiltag, herunder: 1) deployering af ledende tekniske EU-rådgivere for SALW i Albanien, Bosnien-Hercegovina, Kroatien, Montenegro, det FN-forvaltede område Kosovo (Kosovo) og Den Tidligere Jugoslaviske Republik Makedonien, 2) en analyse af lovgivningen vedrørende kontrol med våbeneksport og -overførsel, 3) udvikling af operationelle støtteredskaber, 4) udformning, udvikling og indførelse af et avanceret våbenregistrerings- og forvaltningssoftwaresystem i Den Tidligere Jugoslaviske Republik Makedonien, 5) inddragelse af parlamentarikere i SALW-spørgsmålet og oprettelse af et regionalt parlamentarisk forum vedrørende SALW, 6) forskning i børns og unges kontakt med SALW i regionen samt 7) støtte til at opbygge sikrere samfund. Projektet støttede også igangværende SEESAC-aktiviteter i regionen inden for teknisk bistand og projektudvikling. Albanien: NATO's PFP-trustfondprojekt for demilitarisering af SALW i Albanien afsluttedes i 2007. EU bevilgede 1 320 000 EUR til dette projekt (Rådets afgørelse 2003/276/FUSP og 2004/790/FUSP), hvoraf 1 308 423 EUR blev brugt. Afrika Vestafrika: Inden for rammerne af et konfliktforebyggelses- og fredsopbygningsprogram i Vestafrika på 5,5 mio. EUR (Den Europæiske Udviklingsfond) støttede EF Ecowas-programmet vedrørende håndvåben (ECOSAP) med 1,45 mio. EUR gennem bistand til oprettelse og styrkelse af nationale håndvåbenkommissioner og deres aktiviteter. Projektet havde også til formål at udvide kapaciteten til at sikre generelt politisk tilsyn med og effektiv forvaltning af lovlige våbenoverførsler i regionen og til politikformulering og -udvikling vedrørende bekæmpelse af spredning af og ulovlig handel med SALW. EF støttede desuden et særligt projekt (Den Europæiske Udviklingsfond) til ydelse af teknisk bistand til Ecowas' enhed for håndvåben gennem udarbejdelsen af en handlingsplan for gennemførelsen af SALW-konventionen. Centralafrika: EF støttede et treårigt projekt på 4 mio. EUR (Den Europæiske Udviklingsfond) til at udvikle Det Økonomiske Fællesskab af Centralafrikanske Staters freds- og sikkerhedskapacitet på området konfliktforebyggelse, ordningen for tidlig varsling, samarbejde med ngo'er på området konfliktforebyggelse samt politiske og diplomatiske aktioner, herunder på området SALW. Den Afrikanske Union: EF ydede støtte til afholdelsen af et seminar mellem Den Afrikanske Unions Kommission og Europa-Kommissionen om minerydning og afvæbning, herunder SALW, med henblik på at forstærke dialogen mellem de to organisationer, udveksle bedste praksis og yderligere undersøge mulige projekter, der kan støttes på dette område.

2. Europa-Kommissionen støttede også et stort antal bredere programmer til afvæbning, demobilisering og reintegration i for eksempel Liberia, Sudan, Republikken Congo (Brazzaville) og Haiti, som direkte eller indirekte beskæftiger sig med generel nedbringelse af vold, våbenbesiddelse, omstrukturering af væbnede styrker og spørgsmålet om reintegration af tidligere kombattanter i samfundet.

Latinamerika og Caribien: Gennemførelsen af sidste fase af projektet vedrørende uddannelse af undervisere og en database i 2007 skete efter Rådets vedtagelse af afgørelse 2006/1000/FUSP, der omfattede et endeligt bidrag på 700 000 EUR. Dette etårige projekt bidrog til at bekæmpe den destabiliserende ophobning af SALW i Latinamerika og Caribien. Projektet havde da uddannet over 1 340 retshåndhævelsesmedarbejdere i efterforskningsteknikker og forventes at have uddannet i alt 2 300 medarbejdere inden projektets afslutning.

Herudover er der blevet uddannet over 180 parlamentarikere og deres rådgivere på en række uddannelseskurser, og nogle anlæg og faciliteter er ved at blive opført og istandsat for bedre at kunne samordne de fælles aktiviteter. Med hensyn til virkningen har visse lande i regionen officielt aflagt rapport om beslaglæggelsen af skydevåben og dele deraf samt ammunition og forbundet dem med de kapacitetsopbygningsforanstaltninger, der træffes gennem kurserne. Projektets exitstrategi blev gennemført med sigte på at fremme ejerskab for staterne i regionen, lokale donorer og organisationer gennem bilateral finansiering.

II.A.2. Økonomisk, teknisk og anden støtte til SALW-projekter fra EU-medlemsstaterne

Ud over de projekter, som EU har finansieret gennem de forskellige instrumenter, det har til rådighed, har medlemsstaterne stillet bilateral finansiering til rådighed for en bred vifte af SALW-relaterede projekter. Medlemsstaterne har hidtil indsendt følgende bidrag til denne rapport:

ØSTRIG

I 2007 bidrog Østrig til forskellige bistandsprojekter, der gennemføres af UN-ODA til støtte for FN-processen til bekæmpelse af SALW, idet fokus først og fremmest blev rettet mod projekter i Afrika.

Østrig ydede navnlig støtte til følgende projekter:

— Implementeringen af praktiske afvæbningsforanstaltninger i Vestafrika, teknisk støtte til Ecowas' enhed for håndvåben og ECOSAP (200 000 EUR)

— Regulering af mæglervirksomhed med håndvåben i Afrika (100 000 EUR)

— Udarbejdelse af et juridisk instrument til kontrol med SALW i Centralafrika (230 000 EUR).

FINLAND

— Finland støttede Ecowas-programmet vedrørende håndvåben (ECOSAP) med 250 000 EUR i 2007. Et tilsvarende beløb vil blive brugt i 2008, således at den samlede finske støtte kommer op på750 000 EUR i 2006-2008

— Støtte til OSCE's mission i Republikken Moldova til dækning af destruktion af overskudslagre og forældede lagre af ammunition (i alt 160 000 EUR)

— Bidrag til OSCE's program vedrørende SALW og konventionel ammunition i Republikken Tadsjikistan 2006-2008, fase I, vedrørende restaurering af ammunitionsmagasiner seks forskellige steder ( i alt 100 000 EUR)

— Bidrag til NATO's Partnerskab for Fred-trustfond i Afghanistan med henblik på støtte til fysisk sikkerhed og forvaltning af ammunitionslagre (i alt 100 000 EUR).

FRANKRIG

Frankrig finansierede i perioden 2006-2008 tre programmer vedrørende håndvåben og lette våben via UNDP:

— et bidrag til støtteprogrammet for kontrol af lette våben i Ecowas-medlemsstaterne, som overtager Frankrigs indsats i EU-regi (260 000 USD)

— et projekt til begrænsning af den væbnede vold i DRC ved at kontrollere lette våben og fremme bæredygtige levevilkår (750 000 USD)

— et program til kontrol af lette våben og civil afvæbning i Burundi ( 200 000 USD).

I 2007 bidrog Frankrig endvidere til:

— Den særlige fond for De Forenede Nationers Regionale Center for Fred og Nedrustning i Lomé (77 000 EUR)

— aktivitetsbudgettet for RACVIAC-CSC (30 000 EUR).

TYSKLAND

Tyskland bidrager til projekter og aktiviteter på SALW-området, herunder også ammunition til disse, inden for rammerne af og i samarbejde med en række forskellige institutioner og organisationer. Tidsrammen for de fleste af disse aktiviteter går ud over kalenderåret. Oversigten over de vigtigste aktiviteter i 2007 ser således ud:

Afghanistan (varighed fra 2004 og frem; samlet budget: 3 000 000 EUR)

Siden 2004 har Tyskland støttet DDR- og DIAG-processen i Afghanistan, idet landet har været med til at finansiere bortskaffelse og destruktion af overskudsvåben og ammunition.

Angola (varighed 2003-2009; samlet budget: 11 990 332 EUR)

Tyskland støtter social og økonomisk reintegration af tidligere kombattanter og deres familier i Angola. Tyskland bidrager gennem Instituto de Reintegração Sócio-Profissional para Ex-militares (IRSEM) til det demobiliserings- og reintegrationsprogram for Angola (ADRP), som ledes af Verdensbanken. Reintegrationen af tidligere kombattanter støttes lokalt gennem socioøkonomiske udviklingsprojekter og en styrkelse af de lokale myndigheders forvaltning.

Burundi (varighed 2003-2007; samlet budget: 15 940 000 EUR)

Tyskland støtter projekter til reintegration af tidligere kombattanter, internt fordrevne og flygtninge, der vender tilbage til Burundi. Det tyske bidrag består af fire hovedkomponenter: styrkelse af kollektive reintegrationsstrukturer, revitalisering af landbrugsproduktionen, indtægtsskabelse og rehabilitering af infrastrukturen.

Cambodja (varighed 2007-2008; samlet budget: 1 260 000 EUR)

Tyskland støtter den cambodjanske regerings arbejde med SALW-kontrolspørgsmål med fokus på forvaltning af lagre og destruktion af overskudslagre af konventionel ammunition.

Den Demokratiske Republik Congo (varighed 2005-2011 samlet budget: 12 000 000 EUR)

Tyskland støtter social og økonomisk reintegration af børn og unge, der tidligere havde tilknytning til kæmpende styrker i provinsen Maniema i DRC (3 500 000 EUR) (teknisk bistand), og reintegration af tidligere kombattanter med 8 500 000 EUR (frem til oktober 2008, økonomisk bistand) med henblik på arbejdskraftintensive infrastrukturprojekter.

De Store Søers Område (varighed 2003-2009, samlet budget: 12 900 000 EUR)

Tyskland bidrager til den af Verdensbanken ledede trustfund for det regionale demobiliserings- og reintegrationsprogram (MDRP) i De Store Søers Område med 12 900 000 EUR. Tyskland afsætter endvidere midler til projektet til bekæmpelse af den ulovlige spredning af håndvåben og lette våben, som gennemføres inden for rammerne af støtten til konferenceprocessen vedrørende De Store Søers Område (2004-2011)/7 500 000 EUR.

Liberia (varighed 2005-2007; samlet budget: 10 750 000 EUR)

Tyskland støtter det nationale demobiliserings- og reintegrationsprogram (DDRP). Programmet giver psykosocial bistand til ofre for krigsrelateret seksuelt misbrug i Liberia og støtter reintegrationen af hjemvendte flygtninge og tidligere kombattanter gennem arbejdsintensiv rehabilitering af infrastrukturen.

Rwanda (varighed 2003-2007; samlet budget: 8 773 000 EUR)

Tyskland støtter Rwandas demobiliserings- og reintegrationskommission (RDRP) og processen med social reintegration og medicinsk rehabilitering af tidligere kombattanter i Rwanda.

Udviklingssamarbejde og kontrol med håndvåben (varighed 2001-2008, samlet budget: 3 452 000 EUR)

Den tyske stat har oprettet sektorprojektet om udviklingssamarbejde og kontrol med håndvåben (DECOSAC). Et af målene med projektet er at udvikle og afprøve instrumenter til kontrol med håndvåben inden for rammerne af udviklingssamarbejdet. I 2007 støttede DECOSAC Ugandas nationale kontaktpunkt med gennemførelsen af den ugandiske handlingsplan for kontrol med håndvåben inden for kapacitetsopbygning og bevidstgørelse. Der er gennemført policykonsultationer samt bevidstgørelseskampagner og uddannelsesworkshopper med repræsentanter for sikkerhedssektoren, grupper i civilsamfundet og ngo'er (f.eks. Ugandas Kristne Råd, UJCC).

IRLAND

Irland har, siden handlingsprogrammet blev etableret, direkte bidraget med ca. 2 mio. EUR til SALW-projekter. Irland har i de forløbne fire år bidraget til Genèveforummet, en Genèvebaseret organisation, der arbejder med at opbygge partnerskaber blandt og mellem regeringer, internationale organisationer og ngo'er vedrørende spørgsmål om nedrustning og våbenkontrol af fælles interesse. Genèveforummet arbejder fortsat med at støtte igangværende processer med henblik på bekæmpelse af spredning og misbrug af håndvåben og lette våben.

Som medlem af Netværket for Menneskers Sikkerhed støtter Irland en menneskeorienteret tilgang til spørgsmålet om våben, og landet har en lang tradition for at yde økonomisk støtte til nedrustnings-, demobiliserings-, reintegrations- og rehabiliteringsprogrammer (DDRR). Forsvarsstyrkerne har deltaget direkte i DDRR-programmet i Liberia. En stor del af deltagelsen var sikkerhedsrelateret, men de fik en indgående viden om, hvordan sådanne programmer skal gennemføres, hvilket kan komme fremtidige FN-missioner i Afrika til gode. De erfaringer, der blev indhøstet af sikkerhedsstyrkerne på UNMIL-missionen med hensyn til DDRR, kan blive et område for fremtidigt samarbejde med vore europæiske partnere. Irland trak sit kontingent tilbage fra missionen i Liberia i maj 2007.

I november 2007 indvilligede Irland i at sende et kontingent på ca. 400 medlemmer af den faste forsvarsstyrke på tjeneste i den nye EU-ledede operation under FN-mandat i Republikken Tchad og Den Centralafrikanske Republik, der er kendt som EUFOR Tchad/RCA.

Irland bidrog med 3 500 EUR til IANSA i december 2007 for at støtte en bog om SALW i Sydafrika.

LETLAND

I 2007 bidrog Letland med 7 000 EUR til NATO's partnerskab for fred-trustfond til destruktion af håndvåben og lette våben, MANPADS samt ammunition hertil i Ukraine.

LITAUEN

Litauisk militært personel har siden 2005 inden for rammerne af genopbygningsaktiviteterne i Ghorprovinsen i Afghanistan destrueret lagre af gamle våben, overskudslagre og indsamlede SALW, eksplosionsanordninger og ammunition. Genopbygningsholdet i provinsen (PRT) har også bistået de lokale myndigheder med at opløse ulovlige væbnede grupper i Afghanistan (DIAG-programmet), våbenoplagring, mærkning og optælling. PRT har endvidere bistået de lokale myndigheder med at indsamle SALW og ammunition.

LUXEMBOURG

I perioden 2001-2004 finansierede Luxembourg et projekt under Det Europæiske Institut for Forskning og Information vedrørende Fred og Sikkerhed (GRIP), som skal styrke et afrikansk netværk af ngo'er, der er aktive inden for konfliktforebyggelse og fredsopbygning. Projektet omfatter oprettelse af et net af central- og vestafrikanske ngo'er, der arbejder med fredskultur, fredsskabelse og bekæmpelse af spredningen af lette våben. Det samlede bidrag til dette projekt udgør 223 000 EUR. I 2007 blev der også bevilget 20 000 EUR til GRIP som et frivilligt bidrag.

MALTA

Ulovlig fremstilling, overførsel og handel med håndvåben og lette våben samt voldsom ophobning og ukontrolleret spredning heraf vækker fortsat stor bekymring i Malta. Malta støtter fortsat fuldt ud internationale og regionale initiativer i forbindelse med vedtagelsen af nye foranstaltninger, der bidrager til udformning af innovative metoder og midler til at begrænse den ulovlige handel, fremstilling og overførsel af våben og til at kontrollere produktion, handel, ophobning og brug af håndvåben og lette våben.

Malta lægger vægt på informationsudveksling på såvel nationalt som internationalt niveau mellem nationale og internationale myndigheder for at lette indsamlingen af efterretninger om handel med SALW.

NEDERLANDENE

Nederlandene ydede i 2007 bidrag til følgende institutioner, projekter og andre aktiviteter inden for håndvåben og lette våben (SALW) og ammunition:

— det regionale center for håndvåben (RECSA), gennemførelse af Nairobierklæringen og Nairobiprotokollen i De Store Søers Område og Afrikas Horn

— Saferworld, »Reducing armed violence, enhancing human security and creating the conditions for sustainable development through controlling small arms«

— Saferworld, »Biting the Bullet«-projektet

— Institut for Sikkerhedsstudier (ISS), landeundersøgelser og grænseoverskridende forskning i det sydlige, østlige og centrale Afrika med henblik på gennemførelse og dataoverførsel

— IANSA, en global opsøgende strategi for begrænsning af håndvåben

— Small Arms Survey, kernefinansiering

— »Dealing and Wheeling in SALW«, dokumentarfilm af Sander Francken, finansielt bidrag til udvikling og distribution af dokumentarfilmen

— Genèveforummet, »Building Peace and Security Partnerships«

— Asociación para Políticas Públicas (APP), aktiviteter mod spredning af og ulovlig handel med håndvåben i Argentina

— HALO Trust, indsamling og destruktion af håndvåben, lette våben og ammunition i Afghanistan

— Mine Action Group, indsamling og destruktion af håndvåben, lette våben og ammunition i DRC

— OSCE, projekt til destruktion og sikker oplagring af SALW og konventionel ammunition i Republikken Tadsjikistan

— UNIDIR, udarbejdelse af en »Security Needs Assessment Protocol«

— UNDP/Bosnien-Hercegovina, destruktion af SALW og ammunition

— UNDP/Kosovo, initiativ til kontrol med håndvåben i Kosovo

— UNDP/Ecowas, våbenkontrol i Manu River Union

— NAMSA/NATO's partnerskab for fred-trustfond til destruktion af håndvåben og lette våben, MANPADS samt ammunition hertil i Ukraine

— NAMSA/NATO's partnerskab for fred-trustfond vedrørende destruktion af ammunition i Albanien

— UN-ODA-workshop »kapacitetsopbygningsaktiviteter til støtte for implementeringen af et internationalt instrument, der skal gøre det muligt for stater på en pålidelig måde og rettidigt at identificere og spore ulovlige håndvåben og lette våben«, december 2007 i Nairobi

— bidrag til mødet i november 2007 i Nairobi, hvor den afrikanske erklæring om væbnet vold og udvikling blev undertegnet af 29 afrikanske lande.

POLEN

De polske væbnede styrker, der deltager i fredsbevarende operationer, fortsætter indsamlingen af våben i bl.a. Irak, Afghanistan, Kosovo og Bosnien-Hercegovina. Det polske militære kontingent EUFOR i Bosnien-Hercegovina indsamlede i 2007 f.eks. 124 lange skydevåben, 2 pistoler, 7 antitankgranatkastere, 6 M80- og RPG-kastere, 651 granater (herunder 69 mortérgranater og 80 riffelgranater) samt 20 759 stk. ammunition af forskellig type.

Der deltog 15 udstationerede nationale eksperter i ESFP-mission EUBAM Moldova/Ukraine, som ved at styrke grænse- og toldkontrolkapaciteten bidrager til forebyggelse, bekæmpelse og udryddelse af ulovlig handel med SALW.

SPANIEN

Spanien har på SALW-området deltaget i alt arbejdet i FN, OSCE, Wassenaararrangementet (WA) og det parlamentariske forum vedrørende SALW.

Spanien har ydet støtte til initiativet fra en række ngo'er gennem våbenkontrolkampagnen og deltager i den gruppe af regeringseksperter, som FN's generalsekretær har udvalgt til at overveje muligheden og omfanget af og parametrene for en fremtidig international våbenhandelstraktat (ATT).

I december 2005 undertegnede Spanien et aftalememorandum (MOU) med eksekutivsekretæren for Det Økonomiske Fællesskab af Vestafrikanske Stater (Ecowas) med løfte om at bidrage med et beløb på 1 000 000 EUR til organisationens virksomhed og programmer i perioden 2006-2008, hvoraf 750 000 EUR skulle afsættes til støtte for programmet til SALW-kontrol i Vestafrika. Der blev i 2007 på denne baggrund afsat 250 000 EUR til formålet.

Spanien ydede desuden økonomisk støtte for i alt 400 000 EUR til forskellige aktiviteter i De Forenede Nationers Regionale Center for Fred, Nedrustning og Udvikling i Latinamerika og Caribien (UN-LiREC) og De Forenede Nationers udviklingsprogram (UNDP) (200 000 EUR til hvert organ). Aktiviteterne omfattede en sammenlignende undersøgelse af bestemmelser og juridiske instrumenter vedrørende skydevåben, eksplosivstoffer og ammunition i 30 lande i regionen og støtte til den proces med destruktion af skydevåben, der blev indledt i Peru i december 2007, og som endnu ikke er afsluttet.

Siden 2005 har Guardia Civil ydet teknisk bistand til myndighederne i Kap Verde med hensyn til kontrol med SALW og eksplosivstoffer.

SLOVAKIET

Slovakiet efterlever EU's adfærdskodeks for våbeneksport og forelægger som OSCE-medlem hvert år oplysninger om eksport, import og overskud af SALW, tillige med anden relevant information på området i overensstemmelse med OSCE's dokument om SALW. Slovakiets politik vedrørende eksportkontrol overholder OSCE's principper om våbenoverførsler.

SVERIGE

Sverige har ratificeret alle globale konventioner om terrorisme, herunder konventioner om mærkning af plastiske sprængstoffer med henblik på afsløring den 5. april 2007.

Sverige har bl.a. gennem Udenrigsministeriet (UM), de svenske væbnede styrker og det svenske agentur for internationalt udviklingssamarbejde (Sida) ydet støtte til en række projekter, der tager sigte på at forebygge, bekæmpe og udrydde alle aspekter af den ulovlige handel med SALW som omhandlet i FN's handlingsprogram.

I 2007 finansierede UM en videnskabelig undersøgelse af FN's våbenembargoer, deres virkninger på våbenstrømmene og modtagernes adfærd, der blev foretaget af Stockholms Internationale Fredsforskningsinstitut (SIPRI), og af særprogrammet vedrørende gennemførelse af målrettede aktioner, der blev foretaget af Freds- og Konfliktforskningsafdelingen på universitetet i Uppsala. Undersøgelsen, der kan hentes på SIPRI's website(www.sipri.org), blev præsenteret i New York og Bruxelles, og har været genstand for et videnskabeligt seminar i London. Undersøgelsens anbefalinger til FN's Sikkerhedsråd om forbedring af embargoernes effektivitet vedrører ikke specifikt SALW, men de kan være relevante for dette spørgsmål.

Sverige iværksatte Stockholminitiativet om afvæbning, demobilisering og reintegration (SIDDR). SIDDR blev iværksat for at foreslå metoder og midler, der kan bidrage til etablering af en forudsigelig ramme for planlægning og gennemførelse af afvæbning, demobilisering og reintegration. SIDDR mundede ud i en slutrapport i 2006 med anbefalinger til de internationale aktører, der beskæftiger sig med DDR-programmer. Arbejdet med SIDDR fortsætter nu på Folke Bernadotte-akademiet.

Den svenske Försvarshögskolan (SNDC) er beskæftiget med at opretholde og udvide et internationalt netværk af DDR-eksperter til udveksling af teoretisk og praktisk viden og erfaring. SNDC er medlem og i øjeblikket et af formandskabslandene i Den Integrerede DDR-uddannelsesgruppe (IDDRTG), som er en gruppe af uddannelsesinstitutioner med et fælles mål om at udforme og udveksle uddannelsesmateriale baseret på FN's integrerede DDR-standarder (IDDRS).

Sverige (UM) har bevilget (25 mio. SEK) i støtte til UNDP — Kontoret for Kriseforebyggelse og Genopbygning (BCPR). Der er underskrevet en aftale mellem UNDP og den svenske regering om støtte til destruktion af håndvåben og lette våben i OSCE-regionen. Dette blev muliggjort gennem et aftalememorandum mellem OSCE's sekretariat og UNDP BCPR, der blev undertegnet i juni 2006 på svensk initiativ. Der er blevet afsat øremærkede midler til fælles OSCE- og UNDP-projekter vedrørende SALW i Belarus, Montenegro og Tadsjikistan samt til SALW-projekter i Bosnien-Hercegovina (UNDP SACHIB) og til SEE's regionale projekt vedrørende håndvåben (SEESAC).

Sverige deltager sammen med Ukraine og Letland i et trilateralt ammunitionsdestruktionsprojekt i Ukraine. UM yder et bidrag på 3,8 mio. SEK i perioden 2007-2009.

Desuden har UM ydet støtte til følgende projekter siden 2005:

— Small Arms Survey, Genève: 1 mio. SEK i kernefinansiering årligt (2005, 2006, 2007)

— IANSA: 350 000 SEK (2006-2007)

— Viva Rio: 350 000 SEK (2006), 275 000 SEK (2007) til nyhedsbrevet »En la Mira«

— Genèveforummet: 250 000 SEK (2007)

— SIPRI (ud over kernefinansiering): 265 000 SEK i 2008 for forskningsprojekter vedrørende staternes SALW-indberetninger til UNROCA; 1 921 000 SEK i 2008 til en undersøgelse af SALW-overførsler til Afrika; 1 885 000 SEK i 2008 til udgivelse af SIPRI's årbog.

Sverige har gennem Sida ydet støtte til Nairobiprocessen samt til gennemførelsen af den interamerikanske konvention om skydevåben gennem Organisationen af Amerikanske Stater (OAS) og FN. Sverige har også ydet økonomisk støtte til Det Økonomiske Fællesskab af Vestafrikanske Staters (Ecowas) program for håndvåben i Vestafrika (20 mio. SEK i 2006-2007) og UN-LiREC (12 mio. SEK i 2005-2007).

Desuden har Sida ydet støtte til følgende SALW-relaterede projekter siden 2005:

— Saferworld Global Programme, SALW-komponenten af programmet, 10,6 mio. SEK (2005-2007)

— ISS Global Programme, SALW-komponenten af programmet, 13 mio. SEK (2005-2007)

— UNICEF Landmines and Small Arms Global Programme, SALW-komponenten af programmet, 7,75 mio. SEK (2006-2007)

— Oxfam-UK SALW-programmet i Vestafrika, 12 mio. SEK (2006-2007)

— UNDP's håndvåbenprogram i Sierra Leone, 5 mio. SEK (2006)

— ARIAS Foundation SALW-programmet i Centralamerika, 4,5 mio. SEK (2005-2007)

— Kristna Fredsrörelsen/det parlamentariske forums globale SALW-program, 10 mio. SEK (2005-2007).

Desuden har Sida ydet støtte til DDR-programmer i adskillige regioner og lande:

— Verdensbankens MDRP DDR-program i De Store Søers Område, 40 mio. SEK (2006-2007)

— OAS' MAPP-program (DDR) i Colombia, 21,8 mio. SEK (2006-2007)

— Colombias nationale universitet, DDR-program, 1,5 mio. SEK (2007).

Sveriges væbnede styrker har deltaget i eller støttet følgende projekter:

— Deltagelse i et trilateralt (Sverige, Ukraine og Letland) ammunitionsdestruktionsprojekt i Ukraine (jf. ovenfor)

— Finansiel støtte til et UNDP-projekt, projektet vedrørende kontrol med og begrænsning af håndvåben, i Bosnien-Hercegovina (UNDP SACHIB).

DET FORENEDE KONGERIGE

UK bekæmper levering og tilrådighedsstillelse af samt efterspørgsel efter håndvåben og lette våben gennem progressive politikker og programmer. Ministeriet for Udenrigs- og Commonwealthanliggender, Forsvarsministeriet og Departementet for International Udvikling samarbejder om at gennemføre UK's politik, der suppleres af SALW-strategien til 3,1 mio. GBP (2008-2009) under puljen for forebyggelse af konflikter. Tidligere har UK støttet programmer under FN-agenturer og ngo'er med henblik på at indsamle, forvalte og destruere våben og ammunition, implementere eksisterende regionale aftaler, udforme og implementere nationale handlingsplaner og lovgivning og bidrage til at opbygge det lokale civilsamfunds kapacitet. Den UK-baserede ngo Saferworld har været en nøglepartner. UK har også stillet midler til rådighed for undersøgelsen vedrørende håndvåben for at støtte en politikfokuseret analyse af kontrollen med SALW og mindskelse af væbnet vold og har støttet globale kampagner for og fremme af spørgsmål vedrørende håndvåben og våbenhandelstraktaten i koordination med IANSA og våbenkontrolkampagnen.

Ved hjælp af konfliktforebyggelsespuljen og arbejdet med det regionale center vedrørende håndvåben (RECSA) og Saferworld har UK bidraget til at støtte etableringen af velfungerende nationale kontaktpunkter vedrørende håndvåben i Burundi, Den Demokratiske Republik Congo, Djibouti, Eritrea, Etiopien, Kenya, Rwanda, Seychellerne, Somalia, Sudan, Tanzania og Uganda samt nationale handlingsplaner vedrørende SALW, herunder ved at udforme ny egnet national lovgivning om indenlandsk fabrikation, produktion, eksport, import og overførsel af SALW og ved at forebygge videregivelse.

I august 2007 deltog UK sammen med 102 andre stater og 37 internationale organisationer og ngo'er i et canadiskstøttet uformelt møde i Genève om kontrol med overførsler. Mødet bidrog til en bedre forståelse af spørgsmål vedrørende principper for kontrol med overførsler af SALW og understregede UK's og en række andre staters tilsagn om at styrke kontrollen både nationalt og regionalt og med tiden også globalt. UK fortsætter arbejdet sammen med andre af TCI's støtter med at øge den internationale opbakning til fælles retningslinjer for overførsler af SALW.

UK's outreachprogram vedrørende eksportkontrol indeholder også rådgivning til andre regeringer om forbedring af eksportkontrollen, bl.a. i forbindelse med SALW. Dette har omfattet samarbejde med både Bulgarien og Rumænien inden landenes tiltrædelse af EU.

Vi har desuden gennemført outreachaktiviteter i en række sydøsteuropæiske stater, herunder Albanien, Bosnien-Hercegovina, Kroatien og Serbien.

II.A.3. Deltagelse i eller afholdelse af internationale seminarer og konferencer

FINLAND

Finland deltog aktivt i arbejdet i internationale organisationer og regionale arrangementer vedrørende SALW-relaterede spørgsmål. Foruden de nedennævnte aktiviteter deltager Finland i møderne om og udarbejdelsen af rapporter inden for rammerne af EU, FN, OSCE, NATO/EAPC og Wassenaar-arrangementet.

Finland var blandt de første lande, der støttede en international våbenhandelstraktat (ATT). Finland deltager også i gruppen af mellemstatslige eksperter om ATT.

ITALIEN

Italien deltog i 2007 aktivt i møder med det formål at udveksle oplysninger om nationale procedurer og finde frem til fælles løsninger på problemerne i forbindelse med ulovlig handel med håndvåben og lette våben.

Italien deltog bl.a. i følgende arrangementer:

— Workshop om MANPADS afholdt af Australiens faste mission ved nedrustningskonferencen (den 18. januar 2007 i New York)

— Workshop i Tokyo om håndvåben og lette våben: »SALW-spørgsmålet set i relation til beskyttelsen og opbygningen af det fredelige fællesskab« (den 12.-13. marts 2007 i Tokyo)

— Særligt møde i OSCE/FSC om bekæmpelse af ulovlig handel med SALW ad luftvejen (den 21. marts 2007 i Wien).

RUMÆNIEN

Den 6.-8. marts 2007 afholdt Rumænien sammen med Amerikas Forenede Staters regering den ottende internationale konference om eksportkontrol i Bukarest, hvor over 180 eksportkontrolmedarbejdere og -eksperter fra 55 lande og 12 internationale organisationer, herunder De Forenede Nationer, Den Europæiske Union og Verdenstoldorganisationen, drøftede den aktuelle udvikling på eksportkontrolområdet og fremtidige strategier til at forbedre handelssikkerheden med strategiske emner.

II.A.4. Andre initiativer

SPANIEN

Spanien stod for det fjerde seminar om håndvåben og lette våben, der fokuserede på FN's handlingsprogram og udkastet til våbenhandelstraktaten, og som blev afholdt den 5.-9. februar 2007 i uddannelsescentret i Cartagena de Indias (Colombia) som led i uddannelses- og bistandsprojekterne under det spanske agentur for internationalt udviklingssamarbejde (AECID).

Spanien afholdt også det femte symposium om SALW og konventionelle våben den 5.-7. juni 2007 i Madrid for eksperter i de kontrolenheder, der er involveret i bistandsprogrammer med henblik på at forbedre oplagringsforholdene og nedbringe lagrene af SALW og ammunition hertil. Den spanske kontrolenhed (UVE) fokuserede under disse drøftelser på følgende tre aspekter: evaluering af de internationale instrumenter, der er i brug eller under udarbejdelse, og som sådanne bistandsprogrammer er baseret på; analyse af de forskellige igangværende samarbejdsprogrammer; en demonstration af det spanske forvaltnings-, kontrol- og sikkerhedssystem og besøg på et krudtlager.

III. Deltagelse i arbejdet i internationale organisationer og regionale arrangementer vedrørende konventionelle våben, herunder navnlig håndvåben og lette våben

EU støttede fortsat gennemførelsen af FN's handlingsprogram vedrørende SALW, der stadig er grundlaget for den indsats, der gøres på globalt plan. Især EU’s stærke opbakning til den proces, der skal føre til en våbenhandelstraktat, bygger på bestræbelser på at sikre fælles normer for eksport, import og omladning af håndvåben og lette våben.

Med hensyn til 1. Komité under FN's 62. Generalforsamling var alle EU's medlemsstater medforslagsstillere til resolutionen om bistand til stater til begrænsning af ulovlig handel med håndvåben og lette våben (Mali/Ecowas), som blev vedtaget ved konsensus. Resolutionen om alle former for ulovlig handel med håndvåben og lette våben (Colombia) var 17 EU-medlemsstater medforslagsstillere til, og den blev vedtaget af 1. Komité med én stemme imod og ingen, der undlod at stemme.

Eksperter fra EU's medlemsstater deltog i arbejdet i Gruppen af Regeringseksperter, der skal overveje yderligere skridt til at forstærke det internationale samarbejde om forebyggelse, bekæmpelse og udryddelse af ulovlig våbenmæglervirksomhed i forbindelse med håndvåben og lette våben, som afsluttede sit arbejde i juni 2007. Nederlandene var formand for mødet. Rapporten fra Gruppen af Regeringseksperter sluttede med henstillinger om at forstærke det internationale samarbejde om forebyggelse, bekæmpelse og udryddelse af ulovlig våbenmæglervirksomhed i forbindelse med håndvåben og lette våben og praktiske skridt til gennemførelse heraf. 1. Komité under FN's 62. Generalforsamling noterede sig rapporten.

I løbet af 2007 deltog Europa-Kommissionen aktivt i internationale og regionale organisationers arbejde vedrørende SALW-relaterede spørgsmål, navnlig det, der var organiseret af FN, OSCE og Den Afrikanske Union (AU).

ESTLAND

Estland deltager i arbejdet i internationale og regionale organisationer samt i arrangementer vedrørende håndvåben og lette våben og ammunition hertil.

Estland deltager i Wassenaararrangementet.

Repræsentanter for Estland deltog aktivt i en række internationale konferencer, kurser og seminarer om SALW-problemer, som blev afholdt af FN, OSCE, EU og andre internationale organisationer samt ngo'er. Estland støtter endvidere forhandlingerne om den internationale våbenhandelstraktat.

Repræsentanterne for Kommissionen vedrørende Strategiske Varer deltog også aktivt i arbejdet i Gruppen vedrørende Eksportkontrol med Konventionelle Våben (COARM) og i Gruppen vedrørende Varer med Dobbelt Anvendelse (WPDUG) under EU.

Estland indsender hvert år rapporter til FN's register over konventionelle våben. I 2007 indsendte Estland også den nationale rapport om gennemførelsen af OSCE-dokumentet om håndvåben og lette våben (SALW).

FRANKRIG

Frankrig præsenterede sit initiativ til bekæmpelse af ulovlig handel med SALW ad luftvejen for Gruppen vedrørende Global Nedrustning og Våbenkontrol (CODUN). Den valgte mekanisme indebærer etablering af udveksling via SITCEN af oplysninger om luftfartsselskaber, der kan være involveret i denne form for ulovlig handel.

Endelig deltog Frankrig i seminarerne i Multinational Small Arms Group (MSAG).

TYSKLAND

Tyskland deltager aktivt i arbejdet i internationale og regionale organisationer samt i arrangementer vedrørende håndvåben og lette våben og ammunition hertil. Disse multinationale mekanismer omfatter især FN, OSCE, NATO og Wassenaararrangementet. Tyskland udsender regelmæssigt eksperter med henblik på vurderings- og evalueringsbesøg samt workshops og seminarer, som afholdes inden for rammerne af disse organisationer.

NEDERLANDENE

— Nederlandene er medlem af Genèvegruppen med begrænset deltagerkreds vedrørende Genèveerklæringen om væbnet vold og udvikling, som er i færd med at udarbejde erklæringen og en konkret handlingsplan

— Nederlandene er medlem af network-taskgruppen under OECD/DAC-CPDC om væbnet vold og fattigdomsbekæmpelse, der skal fremme yderligere integration af politikken og programmeringen vedrørende SALW/væbnet vold i udviklingsrammerne og SSR-programmerne.

POLEN

I 2007 deltog repræsentanter for Polen aktivt i en række internationale konferencer, kurser, seminarer og projekter vedrørende problemer i relation til SALW, som blev afholdt af FN, OSCE, EU, NATO og andre internationale organisationer.

SPANIEN

Spanien er medlem af Genèvegruppen med begrænset deltagerkreds vedrørende Genèveerklæringen om væbnet vold og udvikling og hører til de mest engagerede lande vedrørende dette spørgsmål. Spanien er desuden medlem af network-taskgruppen under OECD/DAC-CPDC om væbnet vold og fattigdomsbekæmpelse. Spanien bidrager til at fremme yderligere integration af politikken og programmeringen vedrørende SALW/væbnet vold i udviklingsrammerne og SSR-programmerne.

SVERIGE

Sverige deltager aktivt medlem i samarbejdet om grænsekontrol i Østersøområdet, der har til formål at bekæmpe international kriminalitet i Østersøområdet. Det er et både strategisk og operativt samarbejde. Sverige spiller en aktiv rolle i en række grupper under den operative enhed (OPC) for regeringschefernes Taskforce om Organiseret Kriminalitet i Østersøområdet Formålet med OPC er at udbygge samarbejdet mellem Østersøregionens retshåndhævende myndigheder.

I 2005 tog de svenske retshåndhævende myndigheder (Told, kriminalpolitiet, kystvagten) på grundlag af et mandat fra OPC initiativet til et langsigtet tværfagligt efterretningsprojekt, »Projekt Krydsild«, der fokuserer på smugling af skydevåben til og mellem landene i Østersøregionen. Projektets overordnede mål var at skabe øget viden om smuglingen af skydevåben til landene i Østersøregionen og at bidrage til bekæmpelsen af smugling med et effektivt samarbejde, udveksling af oplysninger og operativ analyse.

Den endelige rapport med anbefalinger blev forelagt for OPC i december 2007. En af anbefalingerne var at arbejde videre med myndighedernes fælles netværk til bekæmpelse af smugling af skydevåben til landene i Østersøregionen. Rapportens anbefaling nr. 6 konkluderer, at det nuværende kontrolsystem ikke er effektivt nok til at forebygge muligheden for smugling under dækning af lovlig handel med skydevåben. Der er også behov for en yderligere indsats med hensyn til national og international koordination og for mekanismer til hurtig udveksling — internt i og mellem medlemsstaterne — af alle relevante oplysninger vedrørende handel med SALW. Endelig konkluderes det, at der er behov for en revision af den gældende lovgivning, så der kan indføres en moderne administration af kontrollen med handelen med SALW.

Det svenske politi er et aktivt medlem af netværket af europæiske våbeneksperter (EFE), der tager sigte på at udveksle oplysninger og bedste praksis vedrørende våbenkriminalitet og